title: Sklep Komisije (EU) 2017/1088 z dne 24. marca 2017 o državni pomoči SA. 35484 (2013/C) (ex SA. 35484 (2012/NN)) za določene raziskovalne podukrepe, financirane v okviru Zakona o mleku in maščobah (notificirano pod dokumentarno številko C(2017) 1863)

text:
               20.6.2017

               SL

               Uradni list Evropske unije

               L 156/25

         SKLEP KOMISIJE (EU) 2017/1088
   z dne 24. marca 2017
   o državni pomoči SA. 35484 (2013/C) (ex SA. 35484 (2012/NN)) za določene raziskovalne podukrepe, financirane v okviru Zakona o mleku in maščobah

         (notificirano pod dokumentarno številko C(2017) 1863)

   (Besedilo v nemškem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije in zlasti prvega pododstavka člena 108(2) Pogodbe,
   po pozivu zainteresiranim stranem, naj predložijo svoja stališča v skladu z zgoraj navedeno določbo (1), in ob upoštevanju njihovih pripomb,
   ob upoštevanju naslednjega:
   1.   POSTOPEK

               (1)

               Komisija je z dopisoma z dne 28. novembra 2011 in 27. februarja 2012 Nemčijo zaprosila za dodatne informacije v zvezi z letnim poročilom za leto 2010 o državni pomoči v kmetijskem sektorju, ki ga je Nemčija predložila v skladu s členom 26 Uredbe Sveta (EU) 2015/1589 (2). Nemčija je na vprašanja Komisije odgovorila z dopisoma z dne 16. januarja 2012 in 27. aprila 2012. Na podlagi odgovorov Nemčije je bilo ugotovljeno, da je Nemčija nemškemu sektorju mleka odobrila finančno podporo v skladu z Zakonom o mleku in maščobah iz leta 1952 (Gesetz über den Verkehr mit Milch, Milcherzeugnissen und Fetten, v nadaljnjem besedilu: MFG).

               (2)

               Komisija je z dopisom z dne 2. oktobra 2012 Nemčijo obvestila, da so bili zadevni ukrepi registrirani kot nepriglašena pomoč pod evidenčno številko SA.35484 (2012/NN). Nemčija je z dopisi z dne 16. novembra 2012, 7., 8., 11., 13., 14., 15. in 19. februarja, 21. marca, 8. aprila, 28. maja, 10. in 25. junija ter 2. julija 2013 predložila dodatne informacije.

               (3)

               Komisija je z dopisom z dne 17. julija 2013 (3) Nemčijo obvestila o svojem sklepu, da bo v zvezi z določenimi podukrepi, ki so bili izvedeni v skladu z MFG, sprožila postopek v skladu s členom 108(2) Pogodbe o delovanju Evropske unije (PDEU) (v nadaljnjem besedilu: sklep o začetku postopka). V istem dopisu je Komisija ugotovila, da so drugi podukrepi bodisi za obdobje od 28. novembra 2001 do 31. decembra 2006 ali obdobje po 1. januarju 2007 bodisi za obe obdobji združljivi z notranjim trgom ali da dodatni podukrepi ne pomenijo državne pomoči v smislu člena 107(1) PDEU ali da ne spadajo na področje uporabe pravil o državni pomoči.

               (4)

               Komisija je v zvezi s podukrepi, ki so predmet tega sklepa, tj. raziskovalnimi podukrepi, ki so v sklepu o začetku postopka imenovani podukrepi BY 2, BY 11, BY 12 in BY 13 (v nadaljnjem besedilu: podukrepi), navedla, da imajo navedeni podukrepi vse značilnosti državne pomoči in da upravičeni stroški ustrezajo upravičenim stroškom, dovoljenim z veljavnimi pravili o državni pomoči (glej uvodni izjavi 203 in 209 sklepa o začetku postopka).

               (5)

               Vendar Komisija od Nemčije ni prejela dovolj informacij o intenzivnosti pomoči, zlasti o tem, ali je intenzivnost pomoči ustrezala stopnjam, dovoljenim v skladu z veljavnimi pravili o državni pomoči (glej uvodne izjave 204, 205, 210 in 211 sklepa o začetku postopka), zato je izrazila dvom o združljivosti podukrepov z notranjim trgom (glej uvodni izjavi 206 in 212 sklepa o začetku postopka). Zato je Komisija Nemčijo zaprosila, naj predloži pripombe in vse informacije, ki bi lahko bile koristne pri oceni pomoči v obdobju po 28. novembru 2001 (glej uvodno izjavo 276 sklepa o začetku postopka).

               (6)

               Nemčija je z dopisom z dne 20. septembra 2013 predložila pripombe glede sklepa o začetku postopka. Bavarsko ministrstvo za kmetijstvo je z dopisoma z dne 22. septembra 2016 in 25. oktobra 2016 predložilo dodatna pojasnila.

               (7)

               Sklep o začetku postopka je bil objavljen v Uradnem listu Evropske unije
                   (4). Komisija je pozvala zainteresirane strani, naj v enem mesecu predložijo svoje pripombe. Komisija ni prejela konkretnih pripomb zainteresiranih strani o podukrepih.

         2.   OPIS PODUKREPOV

               (8)

               MFG je nemški zvezni zakon, ki je začel veljati leta 1952. To je okvirni zakon in njegova veljavnost je časovno neomejena.

               (9)

               MFG v členu 22(1) pooblašča nemške zvezne dežele (v nadaljnjem besedilu: dežele), da od mlekarn pobirajo dajatev na mleko na podlagi količin dobavljenega mleka.

               (10)

               V členu 22(2) MFG je določeno, da se sredstva, pridobljena iz dajatve na mleko, uporabljajo samo za:

                           (a)

                           spodbujanje in ohranjanje kakovosti na podlagi določenih izvedbenih določb;

                           (b)

                           izboljšanje higiene pri pridelavi, dobavi, obdelavi in predelavi ter prodaji mleka in mlečnih proizvodov;

                           (c)

                           preverjanje mlečnosti;

                           (d)

                           svetovanje podjetjem pri vprašanjih s področja mlekarstva in nenehno usposabljanje mladih delavcev v mlečni industriji;

                           (e)

                           oglaševanje za povečanje porabe mleka in mlečnih proizvodov;

                           (f)

                           izvajanje nalog, prenesenih v skladu z MFG.

               (11)

               V členu 22(2a) MFG je določeno, da je mogoče z odstopanjem od odstavka 2 sredstva, pridobljena iz dajatve na mleko, uporabljati tudi za:

                           (a)

                           zniževanje strukturno povečanih stroškov zbiranja pri dostavi mleka in smetane od proizvajalca do mlekarne;

                           (b)

                           zniževanje povečanih stroškov prevoza pri dostavi mleka med mlekarnami, če je dostava nujna za zagotavljanje oskrbe prodajnega območja oskrbovanih mlekarn s konzumnim mlekom, in

                           (c)

                           spodbujanje kakovosti pri centralizirani prodaji mlečnih proizvodov.

               (12)

               Na Bavarskem je pobiranje in uporabo dajatve na mleko urejala bavarska uredba o dajatvi na mleko (Bayerische Milchumlageverordnung).

               (13)

               Na Bavarskem se je dajatev na mleko uporabljala za financiranje raziskovalnih podukrepov iz uvodne izjave 4, in sicer:

                           BY 2 – „Die Erhöhung des Milchproteingehaltes durch Management und Züchtung: Eine Perspektive für Milcherzeuger, Verbraucher und Industrie“ (Povečanje vsebnosti mlečnih beljakovin z upravljanjem in vzrejo: perspektiva za proizvajalce mleka, potrošnike in industrijo);

                           BY 11 – „Förderung der Anpassung von Untersuchungsmethoden zur Bearbeitung spezifischer Fragestellungen sowie der Methodenentwicklung in Kooperation mit Forschungseinrichtungen und der Nutzbarmachung und des Transfers wissenschaftlicher Erkenntnisse für die bayerische Milchwirtschaft“ (Spodbujanje prilagajanja preiskovalnih metod za obravnavo posebnih vprašanj in razvoja metod v sodelovanju z raziskovalnimi ustanovami ter prenosa strokovnega znanja za bavarsko mlečno industrijo);

                           BY 12 – „Entwicklung einer anti-listeriellen, frühen Oberflächenreifungskultur für geschmierte Käse“ (Razvoj protilisterijske snovi za zorenje sira);

                           BY 13 – „Überwachung von antimikrobiellen Rückständen der Milch – Etablierung des neuen Biosensor-Systems MCR3 für Routineuntersuchungen in der Praxis“ (Spremljanje protimikrobnih ostankov v mleku – vzpostavitev novega biosenzorskega sistema MCR3 za rutinsko preskušanje v praksi).

                     Zadnji ukrep je bil financiran tudi iz bavarskega deželnega proračuna.

               (14)

               Posebna pravna podlaga za izvajanje podukrepov vključuje tudi:

                           —

                           bavarski proračunski pravilnik (Bayerische Haushaltsordnung), zlasti člena 23 in 44, ter zadevne upravne določbe (Verwaltungsvorschriften);

                           —

                           dvoletni proračunski načrt bavarskega ministrstva za kmetijstvo, vključno s poglavjem o izdatkih iz „posebnega sklada za mleko in maščobe“ (Sondervermögen Milch und Fett);

                           —

                           upravne zakonske akte bavarskega ministrstva za kmetijstvo za odobritev raziskovalnih projektov in izdatkov (Ausgabeermächtigung).

               (15)

               Odločitve o tem, kakšni raziskovalni projekti se izvajajo in financirajo iz dajatve na mleko, so bile sprejete po posebnem postopku odločanja, ki je vključeval različne ravni odločanja: odbor deželnega združenja bavarske mlečne industrije (Vorstand der Landesvereinigung der bayerischen Milchwirtschaft) izda seznam predhodno izbranih projektov in ga generalni skupščini (Mitgliederversammlung) navedenega združenja predloži v glasovanje. Generalna skupščina glasuje tudi o proračunu načrtovanega projekta. Na podlagi tega glasovanja in svojega dvoletnega proračunskega načrta bavarsko ministrstvo za kmetijstvo izda upravne zakonske akte, s katerimi odobri izdatke za izbrane raziskovalne projekte (Ausgabeermächtigung). O vsakem projektu odloča posebej.

         3.   PRIPOMBE NEMČIJE

               (16)

               Nemčija je v zvezi s pogoji za združljivost iz sklepa o začetku postopka zagotovila naslednje informacije:

      BY 2 – „Die Erhöhung des Milchproteingehaltes durch Management und Züchtung: Eine Perspektive für Milcherzeuger, Verbraucher und Industrie“ (Povečanje vsebnosti mlečnih beljakovin z upravljanjem in vzrejo: perspektiva za proizvajalce mleka, potrošnike in industrijo):

               (17)

               Projekt se je izvajal v obdobju 2008–2012. Upravičenec je bil Technische Universität München.

               (18)

               Celotni proračun projekta je znašal 600 000 EUR. Finančna sredstva so razdeljena na naslednji način:

                  Preglednica 1

                           Vir

                           EUR na leto

                           EUR skupaj

                           % skupnega zneska

                           Lastna sredstva upravičenca

                           20 000

                           100 000

                           16,67

                           Skupina podjetij Theo Müller

                           75 000

                           350 000

                           58,33

                           Dajatev na mleko (MFG)

                           35 000

                           150 000

                           25

               (19)

               Znesek pomoči, ki je izhajal iz dajatve na mleko, je znašal 150 000 EUR in je predstavljal 25 % celotnega proračuna raziskovalnega projekta.

      BY 11 – „Förderung der Anpassung von Untersuchungsmethoden zur Bearbeitung spezifischer Fragestellungen sowie der Methodenentwicklung in Kooperation mit Forschungseinrichtungen und der Nutzbarmachung und des Transfers wissenschaftlicher Erkenntnisse für die bayerische Milchwirtschaft“ (Spodbujanje prilagajanja preiskovalnih metod za obravnavo posebnih vprašanj in razvoja metod v sodelovanju z raziskovalnimi ustanovami ter prenosa strokovnega znanja za bavarsko mlečno industrijo):

               (20)

               Cilj projekta je bil posodobiti obstoječe metode analize mleka in vprašalnike za posebna vprašanja glede mleka. Rezultate raziskovalnega projekta naj bi uporabila mlečna podjetja na Bavarskem pri proizvodnji mleka in predelavi mlečnih proizvodov.

               (21)

               Projekt se je izvajal v obdobju 2002–2011. Pomoč je bila dodeljena letno.

               (22)

               Proračun projekta in znesek pomoči sta bila naslednja:

                  Preglednica 2

                  Obdobje 2002–2006

                           Leto

                           2002

                           2003

                           2004

                           2005

                           2006

                           Proračun projekta (v EUR)

                           332 505,30

                           416 945,14

                           616 483,19

                           812 433,90

                           587 072,90

                           Znesek pomoči (v EUR)

                           222 261,52

                           288 240,39

                           423 429,64

                           564 887,80

                           391 124,32

                           Intenzivnost pomoči (v %)

                           66,84

                           69,13

                           68,68

                           69,53

                           66,62

                  Preglednica 3

                  Obdobje 2007–2012

                           Leto

                           2007

                           2008

                           2009

                           2010

                           2011

                           2012

                           Proračun projekta (v EUR)

                           378 169,60

                           324 134,53

                           376 916,07

                           369 009,52

                           409 803,32

                           343 753,57

                           Znesek pomoči (v EUR)

                           273 898,60

                           240 292,53

                           274 014,01

                           268 866,52

                           301 076,32

                           257 259,72

                           Intenzivnost pomoči (v %)

                           72,43

                           74,13

                           72,70

                           72,86

                           73,47

                           74.84

               (23)

               Upravičenec je bil Milchwirtschaftlicher Verein Allgäu-Schwaben e. V., srednje podjetje (5) (v nadaljnjem besedilu: MSP). Rezultati raziskave so bili predstavljeni na različnih nacionalnih in mednarodnih dogodkih ter v številnih nacionalnih in mednarodnih strokovnih revijah (6).

      BY 12 – Entwicklung einer anti-listeriellen, frühen Oberflächenreifungskultur für geschmierte Käse (Razvoj protilisterijske snovi za zorenje sira):

               (24)

               Nemčija je v dopisu z dne 20. septembra 2013 pojasnila, da je prvotno napačno opisala projekt, ki je bil obravnavan zaradi sklepa o začetku postopka. Do napake je prišlo zaradi zamenjave z drugim projektom s podobnim naslovom, ki je bil financiran povsem zasebno. Nemčija je zagotovila nove informacije o projektu, ki je bil financiran iz dajatve na mleko, in sicer:

               (25)

               Cilj projekta je bil poiskati povezave med Listerio monocytogens in bakterijo rdeče maže za zorenje sira. Projekt je bil osnovna mikrobiološka raziskava. Rezultat je bil dokaz o izrednem inhibicijskem potencialu določenih sevov Pichie norvegensis proti Listerii monocytogenes, pri čemer gre za odkritje, ki prej ni bilo znanstveno opisano. Rezultata ni bilo mogoče takoj uporabiti pri proizvodnji sira, ker je bilo treba še dodatno pojasniti osnovno molekulsko naravo inhibicijskega načela.

               (26)

               Projekt se je izvajal v obdobju 2006–2008. Proračun projekta je znašal 30 000 EUR. V celoti je bil financiran iz dajatve na mleko.

               (27)

               Upravičenec je bil Technische Universität München, javni neprofitni visokošolski subjekt.

      BY 13 – „Überwachung von antimikrobiellen Rückständen der Milch – Etablierung des neuen Biosensor-Systems MCR3 für Routineuntersuchungen in der Praxis“ (Spremljanje protimikrobnih ostankov v mleku – vzpostavitev novega biosenzorskega sistema MCR3 za rutinsko preskušanje v praksi):

               (28)

               Projekt se je izvajal v letih 2010 in 2011. Upravičeni stroški so znašali 73 234,58 EUR. Pomoč je bila odobrena leta 2010 in je izvirala iz dveh virov, in sicer iz dajatve na mleko in iz bavarskega deželnega proračuna (Cluster Ernährung). Pomoč, plačana iz dajatve na mleko, je znašala 26 500 EUR, pomoč, plačana iz Cluster Ernährung, pa 26 500 EUR. Intenzivnost pomoči je bila torej 72,4-odstotna.

               (29)

               Upravičenec je bil Milchprüfring Bayern e. V., MSP (7). Rezultati raziskave so bili predstavljeni na različnih nacionalnih in mednarodnih dogodkih ter v številnih nacionalnih in mednarodnih strokovnih revijah (8).

         4.   OCENA OBSTOJA DRŽAVNE POMOČI

               (30)

               Komisija je v sklepu o začetku postopka menila, da se zdi, da imajo podukrepi vse značilnosti državne pomoči.

               (31)

               Člen 107(1) PDEU določa, da je vsaka pomoč, ki jo dodeli država članica, ali kakršna koli vrsta pomoči iz državnih sredstev, ki izkrivlja ali bi lahko izkrivljala konkurenco z dajanjem prednosti posameznim podjetjem ali proizvodnji posameznega blaga, nezdružljiva z notranjim trgom, kolikor prizadene trgovino med državami članicami.

         4.1   Pomoč, ki jo dodeli država, oziroma pomoč iz državnih sredstev

               (32)

               Pomoč je bila dodeljena predvsem iz dajatve na mleko. Pri podukrepu BY 13 je bila dodeljena tudi iz deželnega proračuna Bavarske.

               (33)

               Finančna sredstva iz deželnega proračuna Bavarske predstavljajo državna sredstva. Tudi finančna sredstva iz dajatve na mleko se štejejo za državna sredstva v smislu člena 107(1) PDEU iz naslednjih razlogov:

               (34)

               V skladu z ustaljeno sodno prakso ni primerno razlikovati med primeri, v katerih pomoč dodeli neposredno država, in primeri, v katerih to pomoč dodeli javna ali zasebna ustanova, ki jo je za to določila ali ustanovila država. Da bi bilo ugodnosti mogoče šteti za državno pomoč v smislu člena 107(1) PDEU, morajo biti, prvič, dodeljene neposredno ali posredno iz državnih sredstev, in, drugič, tako, da jih je mogoče pripisati državi.

               (35)

               Glede na zgoraj opisane ukrepe je očitno, da se dajatev pobira na podlagi zveznega zakona MFG v povezavi z bavarsko uredbo o dajatvi na mleko.

               (36)

               V prvem stavku člena 22(1) MFG je konkretno določeno, da lahko deželne vlade v posvetovanju z deželnim združenjem ali poklicnimi organizacijami skupaj pri mlekarnah, zbirališčih mleka in postajah za zbiranje smetane pobirajo dajatve za spodbujanje mlečne industrije.

               (37)

               V skladu z drugim stavkom člena 22(1) MFG lahko deželne vlade na predlog združenja ali poklicnih organizacij skupaj pobirajo dajatve v višini do 0,2 centa na kilogram dobavljenega mleka. Zato je očitno, da imajo suverenost nad dajatvijo deželne vlade.

               (38)

               Pravna podlaga za pobiranje dajatve na mleko na Bavarskem je bavarska uredba o dajatvi na mleko, ki ureja podrobnosti, vključno z višino dajatve. Zato pobiranje dajatve na mleko ureja bavarska vlada, torej država. Te ugotovitve ne spremeni dejstvo, da je bila zadevna uredba sprejeta v posvetovanju z zadevnim deželnim združenjem, ki zastopa mlečno industrijo.

               (39)

               V obravnavanem primeru se dajatev pobira pri zasebnih podjetjih, tj. mlekarnah. Prihodek od te dajatve se steka v bavarski proračun, nato pa se uporabi za financiranje raziskovalnih podukrepov. Zato se šteje, da je pod javnim nadzorom.

               (40)

               Komisija ugotavlja, da se ukrepi, financirani iz sredstev dajatev na mleko, financirajo z državnimi sredstvi in jih je treba pripisati državi.

         4.2   Podjetja/selektivna prednost

               (41)

               Upravičenci so bili Technische Universität München (podukrepa BY 2 in BY 12), Milchwirtschaftlicher Verein Allgäu-Schwaben e. V. (podukrep BY 11) in Milchprüfring Bayern e. V. (podukrep BY 13).

               (42)

               Technische Universität München je javna raziskovalna organizacija. V primeru podukrepa BY 2 jo je treba šteti za podjetje, ker je opravljala gospodarsko dejavnost, in sicer pogodbeno raziskavo na področju kmetijstva, da se zagotovijo praktični rezultati, ki jih bodo pri proizvodnji mleka uporabljali proizvajalci mleka in mlekarne. Gospodarska narava dejavnosti je poudarjena z dejstvom, da so bila pri financiranju raziskovalnega projekta udeležena tudi zasebna podjetja (skupina podjetij Theo Miller, glej uvodno izjavo 18). Ugotoviti je mogoče, da je raziskovalna organizacija opravila pogodbeno raziskavo in raziskovalne rezultate zagotovila gospodarskim podjetjem.

               (43)

               V primeru podukrepa BY 12 je treba šteti, da Technische Universität München ni podjetje, saj je opravljalo negospodarsko dejavnost, in sicer vodenje neodvisne raziskave za več osnovnega znanja na mikrobiološkem področju. Kot je navedeno v uvodni izjavi 24, je Nemčija predložila nove informacije o tem podukrepu, ki v sklepu o začetku postopka ni bil ovrednoten. Po novih informacijah je raziskovalni projekt v okviru podukrepa BY 12 neodvisna raziskava, in sicer mikrobiološka raziskava brez neposredne praktične uporabe.

               (44)

               Milchwirtschaftlicher Verein Allgäu-Schwaben e. V. (podukrep BY 11) in Milchprüfring Bayern e. V. (podukrep BY 13) sta obliki organizacij predstavnikov mlečne proizvodnje in industrije na Bavarskem, ki sta zasebne pravne narave ter pogodbeno opravljata različne gospodarske dejavnosti in storitve, ki so v interesu bavarskih proizvajalcev mleka, predelovalcev mleka in drugih gospodarskih subjektov v sektorju mleka. V okviru podukrepov BY 11 in BY 13 sta opravili pogodbeno raziskavo na področju kmetijstva, da bi se zagotovili praktični rezultati, ki jih bodo pri proizvodnji mleka uporabljali proizvajalci mleka in mlekarne. Nemčija ju opredeljuje kot MSP.

               (45)

               Trije izbrani upravičenci so kot podjetja dobili selektivno prednost, saj so bili stroški projekta, ki so del njihove gospodarske dejavnosti in ki jih morajo običajno kriti iz lastnih sredstev, kriti s sredstvi, ki so izhajala iz državnega proračuna in dajatve na mleko.

         4.3   Izkrivljanje konkurence in vpliv na trgovino

               (46)

               V skladu s sodno prakso Sodišča okrepitev konkurenčnega položaja podjetja po dodelitvi državne pomoči na splošno povzroča izkrivljanje konkurence v škodo drugih konkurenčnih podjetij, ki te pomoči ne prejemajo (9). Pomoč podjetju, ki posluje na trgu, odprtem za trgovanje v Uniji, bi lahko škodila trgovini med državami članicami (10). V obdobju 2001–2012 je trgovina s kmetijskimi proizvodi v Uniji dosegla znaten obseg. Tako je na primer uvoz proizvodov, ki se uvrščajo pod tarifno številko 0401 kombinirane nomenklature (mleko in smetana, nekoncentrirana, ki ne vsebujeta dodanega sladkorja ali drugih sladil) (11), v letu 2011 znašal 1,2 milijarde EUR, izvoz pa 957 milijonov EUR (12).

               (47)

               Podukrepi, ocenjeni v tem sklepu, so namenjeni podpori industrijskih pogodbenih raziskovalnih dejavnosti v kmetijskem sektorju, zlasti sektorju mleka. Glede na obsežno trgovino z mlečnimi proizvodi je zato mogoče domnevati, da zadevni podukrepi izkrivljajo konkurenco ali grozijo, da jo bodo izkrivljali, in bi lahko prizadeli trgovino med državami članicami.

         4.4   Sklepna ugotovitev o obstoju pomoči

               (48)

               Ugotoviti je torej mogoče, da podukrepi BY 2, BY 11 in BY 13 pomenijo državno pomoč v smislu člena 107(1) PDEU, medtem ko podukrep BY 12 ne pomeni državne pomoči, ker upravičenec ni opravljal gospodarske dejavnosti.

         5.   OCENA ZAKONITOSTI POMOČI

               (49)

               Države članice morajo v skladu s členom 108(3) PDEU Komisijo obvestiti o kakršnem koli načrtu za dodelitev pomoči in take pomoči ne smejo izvajati, dokler je Komisija ne odobri kot združljive (obveznost mirovanja). Nemčija poukrepov BY 2, BY 11 in BY 13 ni priglasila Komisiji pred njihovo izvedbo.

               (50)

               Podukrepi BY 2, BY 11 in BY 13 pomenijo novo pomoč v smislu točke (c) člena 1 Uredbe (EU) 2015/1589. Nobeno od meril za obstoječo pomoč ni izpolnjeno. Zlasti taka pomoč ne obstaja v smislu točke (b)(i) člena 1 Uredbe (EU) 2015/1589, ker je bila izvedena po začetku veljavnosti PDEU (podukrep BY 2 je bil izveden leta 2008, podukrep BY 11 leta 2002 in podukrep BY 13 leta 2010) in ker zastaralni rok 10 let ni potekel (zastaralni rok je bil prekinjen 28. novembra 2011, glej uvodno izjavo 152 sklepa o začetku postopka).

               (51)

               Ker torej te nove pomoči niso bile priglašene Komisiji pred njihovim izvajanjem, so nezakonite.

         6.   OCENA ZDRUŽLJIVOSTI PODUKREPOV

               (52)

               V skladu s členom 107(3)(c) PDEU se pomoč za pospeševanje razvoja določenih gospodarskih dejavnosti ali določenih gospodarskih območij, kadar takšna pomoč ne spreminja trgovinskih pogojev v obsegu, ki bi bil v nasprotju s skupnimi interesi, lahko šteje za združljivo z notranjim trgom.

               (53)

               V skladu z obvestilom Komisije o določitvi veljavnih pravil za ocenjevanje nezakonite državne pomoči (13) je treba nezakonito pomoč, tj. pomoč, izvedeno v nasprotju s členom 108(3) PDEU, oceniti v skladu s pravili, ki veljajo ob dodelitvi pomoči.

               (54)

               Za pomoč za raziskave so bile sprejete posebne smernice. Pomoč, odobrena v obdobju od 28. novembra 2001 do 31. decembra 2006, se ocenjuje glede na okvir Skupnosti za državno pomoč za raziskave in razvoj (14) (v nadaljnjem besedilu: okvir Skupnosti 1996). Pomoč, odobrena po 1. januarju 2007, se ocenjuje glede na okvir Skupnosti za državno pomoč za raziskave in razvoj ter inovacije (15) (v nadaljnjem besedilu: okvir Skupnosti 2007–2013).

               (55)

               Podukrepi BY 2, BY 11 in BY 13 pomenijo industrijske raziskave, kot so opredeljene v drugi alinei Priloge I k okviru Skupnosti 1996 in v točki 2.2(f) okvira Skupnosti 2007–2013, ker je bil cilj navedenih podukrepov znatno izboljšanje in pridobitev znanja o mlečnih proizvodih in proizvodnih procesih ter ker so v praksi vplivali na sektor mleka. Rezultate navedenih raziskovalnih projektov so lahko podjetja v sektorju mleka neposredno uporabila v svojih proizvodnih ciklih, ker so želela doseči boljšo kakovost mlečnih proizvodov. Raziskovalni projekt v okviru podukrepa BY 2 se je na primer nanašal na povečanje vsebnosti mlečnih beljakovin in zasebna podjetja so bila neposredno udeležena v tem projektu, raziskovalni projekt v okviru podukrepa BY 11 se je nanašal na sodobno analizo kakovosti mleka, raziskovalni projekt v okviru podukrepa BY 13 pa na vzpostavitev novega biosenzorskega sistema za rutinsko preskušanje v praksi.

               (56)

               Združljivost upravičenih stroškov je bila že pozitivno ocenjena v sklepu o začetku postopka (glej uvodni izjavi 203 in 209 sklepa o začetku postopka). Torej je treba oceniti še intenzivnost pomoči (glej uvodne izjave 204, 205, 210 in 211 sklepa o začetku postopka) (glej uvodno izjavo 5 tega sklepa).

      Podukrep BY 2

               (57)

               Podukrep BY 2 je treba oceniti glede na okvir Skupnosti 2007–2013, ker je bila pomoč dodeljena za obdobje 2008–2012.

               (58)

               V skladu s točko 5.1.2(b) okvira Skupnosti 2007–2013 je za industrijske raziskave dovoljena do 50-odstotna intenzivnost pomoči. Intenzivnost pomoči podukrepa BY 2 je bila 25-odstotna (glej uvodno izjavo 19 tega sklepa) in torej v okviru dovoljene zakonske omejitve.

               (59)

               Zato je mogoče ugotoviti, da je podukrep BY 2 združljiv z notranjim trgom, ker je v skladu z intenzivnostjo pomoči, določeno v točki 5.1.2(b) okvira Skupnosti 2007–2013.

      Podukrep BY 11

               (60)

               Ker je bil podukrep BY 11 odobren med letoma 2002 in 2011, je treba navedeno pomoč oceniti glede na obe smernici za pomoč za raziskave, in sicer okvir Skupnosti 1996 za obdobje izvajanja od 28. novembra 2001 do 31. decembra 2006 in okvir Skupnosti 2007–2013 za obdobje izvajanja od 1. januarja 2007 do 31. decembra 2011.

               (61)

               V obdobju izvajanja od 28. novembra 2001 do 31. decembra 2006 je bila za industrijske raziskave dovoljena 50-odstotna intenzivnost pomoči (točka 5.3 okvira Skupnosti 1996). Dodatnih 10 odstotnih točk je bilo dovoljenih, če je bila pomoč dodeljena MSP (točka 5.10.1 okvira Skupnosti 1996). Dovoljeno je bilo povečanje še za 10 odstotnih točk, če so bili rezultati projekta široko razširjeni in objavljeni (točka 5.10.4(c) okvira Skupnosti 1996). Pomoč, dodeljena v okviru podukrepa BY 11, je skladna z navedenimi pravili o intenzivnosti pomoči, ker je bila pomoč dodeljena MSP, rezultati so bili predstavljeni na različnih mednarodnih in nacionalnih strokovnih dogodkih ter v strokovnih publikacijah, pomoč pa je znašala manj kot 70 % upravičenih stroškov (glej uvodno izjavo 22 in preglednico 2 tega sklepa).

               (62)

               V obdobju izvajanja od 1. januarja 2007 do 31. decembra 2011 je bila za industrijske raziskave dovoljena 50-odstotna intenzivnost pomoči (točka 5.1.2(b) okvira Skupnosti 2007–2013). Dodatnih 10 odstotnih točk je bilo dovoljenih, če je bila pomoč dodeljena MSP (točka 5.1.3(a) okvira Skupnosti 2007–2013). Dovoljeno je bilo povečanje še za 15 odstotnih točk do največje intenzivnosti pomoči v višini 80 %, če so bili rezultati projekta široko razširjeni in objavljeni (točka 5.1.3(c) okvira Skupnosti 2007–2013). Pomoč, dodeljena v okviru podukrepa BY 11, je skladna z navedenimi pravili o intenzivnosti pomoči, ker je bila pomoč dodeljena MSP, rezultati so bili predstavljeni na različnih mednarodnih in nacionalnih strokovnih dogodkih ter v strokovnih publikacijah, pomoč pa je znašala manj kot 75 % upravičenih stroškov (glej uvodno izjavo 21 in preglednico 3 tega sklepa).

               (63)

               Upravičenec, tj. Milchwirtschaftlicher Verein Allgäu-Schwaben e. V, se šteje za MSP, ker sta število zaposlenih in letni promet nižja od pragov iz Priporočila Komisije z dne 6. maja 2003 o opredelitvi mikro, malih in srednjih podjetij (16) (glej uvodno izjavo 23). Na seznamu različnih mednarodnih in nacionalnih strokovnih dogodkov in publikacij, omenjenem v isti uvodni izjavi, je navedenih približno 38 javnih predavanj in 29 publikacij.

      Podukrep BY 13

               (64)

               Podukrep BY 13 je treba oceniti glede na okvir Skupnosti 2007–2013, ker je bila pomoč dodeljena leta 2010.

               (65)

               Za industrijske raziskave je bila dovoljena 50-odstotna intenzivnost pomoči (točka 5.1.2(b) okvira Skupnosti 2007–2013). Dodatnih 10 odstotnih točk je bilo dovoljenih, če je bila pomoč dodeljena MSP (točka 5.1.3(a) okvira Skupnosti 2007–2013). Dovoljeno je bilo povečanje še za 15 odstotnih točk do največje intenzivnosti pomoči v višini 80 %, če so bili rezultati projekta široko razširjeni in objavljeni (točka 5.1.3(c) okvira Skupnosti 2007–2013). Pomoč, dodeljena v okviru podukrepa BY 13, je skladna z navedenimi pravili o intenzivnosti pomoči, ker je bila pomoč dodeljena MSP, rezultati so bili predstavljeni na različnih mednarodnih in nacionalnih strokovnih dogodkih ter v strokovnih publikacijah, pomoč pa je znašala manj kot 75 % upravičenih stroškov (glej uvodni izjavi 26 in 27 tega sklepa).

               (66)

               Upravičenec, tj. Milchprüfring Bayern e. V, se šteje za MSP, ker sta število zaposlenih in letni promet nižja od pragov iz Priporočila Komisije z dne 6. maja 2003 o opredelitvi mikro, malih in srednjih podjetij (17) (glej uvodno izjavo 29). Na seznamu različnih mednarodnih in nacionalnih strokovnih dogodkov in publikacij, omenjenem v isti uvodni izjavi, je navedenih približno 12 javnih predavanj in 12 publikacij.

      Sklepna ugotovitev glede združljivosti podukrepov pomoči

               (67)

               Ugotoviti je torej mogoče, da so podukrepi BY 2, BY 11 in BY 13 združljivi z notranjim trgom –

         SPREJELA NASLEDNJI SKLEP:
   Člen 1
   Podukrep BY 12 ne pomeni državne pomoči v smislu člena 107(1) PDEU.
   Člen 2
   Državna pomoč, ki jo je Nemčija nezakonito dodelila za obdobje med 28. novembrom 2001 in 31. decembrom 2012 za podukrepe BY 2, BY 11 in BY 13 v nasprotju s členom 108(3) PDEU, je združljiva z notranjim trgom v skladu s členom 107(3)(c) PDEU.
   Člen 3
   Ta sklep je naslovljen na Zvezno republiko Nemčijo.

      V Bruslju, 24. marca 2017

            Za Komisijo

         Phil HOGAN

            Član Komisije

      (1)  UL C 7, 10.1.2014, str. 8.

      (2)  Uredba Sveta (EU) 2015/1589 z dne 13. julija 2015 o določitvi podrobnih pravil za uporabo člena 108 Pogodbe o delovanju Evropske unije (UL L 248, 24.9.2015, str. 9).

      (3)  C(2013) 4457 final, popravljen z dopisom z dne 16. decembra 2013 (C(2013) 9021 final).

      (4)  Glej sklicevanje v opombi 1.

      (5)  Po informacijah, ki jih je predložila Nemčija, je imel upravičenec leta 2011 154 zaposlenih, njegov letni promet pa je znašal 9,05 milijona EUR.

      (6)  Seznam objav, ki ga je predložilo bavarsko ministrstvo za kmetijstvo, je pri Komisiji vpisan pod referenčno številko Ares(2016)503557 – 22. september 2016.

      (7)  Po informacijah, ki jih je predložila Nemčija, je imel upravičenec leta 2011 158 zaposlenih, njegov promet pa je znašal 14,6 milijona EUR.

      (8)  Seznam objav, ki ga je predložilo bavarsko ministrstvo za kmetijstvo, je pri Komisiji vpisan pod referenčno številko Ares(2016)503557 – 22. september 2016.

      (9)  Sodba Sodišča z dne 17. septembra 1980 v zadevi Philip Morris Holland BV/Komisija, 730/79, EU:C:1980:209, točki 11 in 12.

      (10)  Glej zlasti sodbo Sodišča z dne 13. julija 1988 v zadevi Francoska republika/Komisija, 102/87, EU:C:1988:391.

      (11)  Izvedbena uredba Komisije (EU) št. 927/2012 z dne 9. oktobra 2012 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi (UL L 304, 31.10.2012, str. 1).

      (12)  Vir: Eurostat.

      (13)  Obvestilo Komisije o določitvi veljavnih pravil za ocenjevanje nezakonite državne pomoči (UL C 119, 22.5.2002, str. 22).

      (14)  Okvir Skupnosti za državno pomoč za raziskave in razvoj (UL C 45, 17.2.1996, str. 5).

      (15)  Okvir Skupnosti za državno pomoč za raziskave in razvoj ter inovacije (UL C 323, 30.12.2006, str. 1).

      (16)  UL L 124, 20.5.2003, str. 36.

      (17)  UL L 124, 20.5.2003, str. 36.


title: 2010/491/ES: Sklep Sveta z dne 27. julija 2009 o podpisu, v imenu Skupnosti, Dogovora med Evropsko skupnostjo na eni strani ter Švicarsko konfederacijo in Kneževino Lihtenštajn na drugi strani, o podrobnostih sodelovanja teh držav v Evropski agenciji za upravljanje in operativno sodelovanje na zunanjih mejah držav članic Evropske unije

text:
               16.9.2010

               SL

               Uradni list Evropske unije

               L 243/66

         SKLEP SVETA
   z dne 27. julija 2009
   o podpisu, v imenu Skupnosti, Dogovora med Evropsko skupnostjo na eni strani ter Švicarsko konfederacijo in Kneževino Lihtenštajn na drugi strani, o podrobnostih sodelovanja teh držav v Evropski agenciji za upravljanje in operativno sodelovanje na zunanjih mejah držav članic Evropske unije
   (2010/491/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti ter zlasti člena 62(2)(a) in člena 66 v povezavi s prvim stavkom prvega pododstavka člena 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)

               V skladu s členom 21(3) Uredbe Sveta (ES) št. 2007/2004 z dne 26. oktobra 2004 o ustanovitvi Evropske agencije za upravljanje in operativno sodelovanje na zunanjih mejah držav članic Evropske unije (1) države, ki so se pridružile izvajanju, uporabi in razvoju schengenskega pravnega reda, sodelujejo pri dejavnostih Agencije. Podrobnosti njihovega sodelovanja se določijo v dodatnih dogovorih, ki jih sklenejo Skupnost in zadevne države.

               (2)

               Na podlagi pooblastil, ki jih je Komisija dobila 11. marca 2008, so bila pogajanja s Švicarsko konfederacijo in Kneževino Lihtenštajn o Dogovoru o podrobnostih sodelovanja teh držav v Evropski agenciji za upravljanje in operativno sodelovanje na zunanjih mejah držav članic Evropske unije, zaključena.

               (3)

               Ob upoštevanju njegove morebitne poznejše sklenitve je treba Dogovor, parafiran 19. januarja 2009, podpisati ter odobriti priloženi skupni izjavi.

               (4)

               Danska v skladu s členoma 1 in 2 Protokola o stališču Danske, ki je priložen k Pogodbi o Evropski uniji in Pogodbi o ustanovitvi Evropske skupnosti, ne sodeluje pri sprejetju tega sklepa, ki je zato ne zavezuje in se zanjo ne uporablja. Ker ta sklep nadgrajuje schengenski pravni red po določbah naslova IV tretjega dela Pogodbe o ustanovitvi Evropske skupnosti, Danska v skladu s členom 5 navedenega protokola v šestih mesecih po datumu sprejetja tega sklepa odloči, ali ga bo prenesla v svojo nacionalno zakonodajo ali ne.

               (5)

               Ta sklep pomeni razvoj določb schengenskega pravnega reda, v katerem Združeno kraljestvo ne sodeluje v skladu s Sklepom Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (2). Združeno kraljestvo zato ne sodeluje pri sprejetju tega sklepa, ki ga zato ne zavezuje in se zanj ne uporablja.

               (6)

               Ta sklep pomeni razvoj določb schengenskega pravnega reda, v katerem Irska ne sodeluje v skladu s Sklepom Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (3). Irska zato ne sodeluje pri sprejetju tega sklepa, ki je zato ne zavezuje in se zanjo ne uporablja –

         SKLENIL:
   Člen 1
   Podpis Dogovora med Evropsko skupnostjo na eni strani ter Švicarsko konfederacijo in Kneževino Lihtenštajn na drugi strani o podrobnostih sodelovanja teh držav v Evropski agenciji za upravljanje in operativno sodelovanje na zunanjih mejah držav članic Evropske unije ter priloženi skupni izjavi, se v imenu Skupnosti odobrijo ob upoštevanju sklenitve Dogovora.
   Člen 2
   Predsednik Sveta je s tem pooblaščen za imenovanje oseb, pooblaščenih, da dogovor ob upoštevanju njegove sklenitve podpišejo v imenu Skupnosti.

      V Bruslju, 27. julija 2009

            Za Svet

            Predsednik

         C. BILDT

      (1)  UL L 349, 25.11.2004, str. 1.

      (2)  UL L 131, 1.6.2000, str. 43.

      (3)  UL L 64, 7.3.2002, str. 20.


title: Sklep Upravnega odbora Europola z dne 20. marca 2007 o določitvi pravil, ki urejajo sporazume o udeležbi strokovnjakov tretjih strank pri dejavnostih analitičnih skupin

text:
               29.3.2007

               SL

               Uradni list Evropske unije

               C 72/32

      SKLEP UPRAVNEGA ODBORA EUROPOLA

   z dne 20. marca 2007
   o določitvi pravil, ki urejajo sporazume o udeležbi strokovnjakov tretjih strank pri dejavnostih analitičnih skupin
   (2007/C 72/15)
   UPRAVNI ODBOR EUROPOLA JE:
   ob upoštevanju Konvencije o ustanovitvi Evropskega policijskega urada (Konvencija o Europolu), kakor je bila spremenjena z Aktom Sveta z dne 27. novembra 2003 o Protokolu, na podlagi člena 43(1) Konvencije o ustanovitvi Evropskega policijskega urada, o spremembah te Konvencije (1), in zlasti člena 10(9),
   ob upoštevanju mnenja, ki ga je podal Skupni nadzorni organ,
   ker mora upravni odbor, ki odloča z dvotretjinsko večino, določiti pravila, ki urejajo sporazume, ki se nanašajo na udeležbo strokovnjakov tretjih držav pri dejavnostih analitične skupine —
   SPREJEL NASLEDNJI SKLEP:
   Člen 1
   Opredelitve
   Za namen tega sklepa:

               (a)

               „analitična skupina “pomeni skupina, ki združuje udeležence analitičnega projekta, kot je navedeno v členu 10(2) Konvencije o Europolu;

               (b)

               „sporazum “pomeni sporazum, ki je sklenjen med Europolom in tretjo stranko, ki ureja udeležbo slednje pri dejavnostih analitične skupine;

               (c)

               „udeležba “strokovnjakov tretje stranke pri dejavnostih analitične skupine pomeni, da imajo ti strokovnjaki pravico do udeležbe na sestankih analitične skupine, da jih Europol na podlagi njihove zahteve obvesti o poteku dogajanj v zvezi z zadevno delovno datoteko za analitične namene, in da v skladu z veljavnimi pravnimi zahtevami pridobijo in nadalje širijo rezultate analize, ki so pomembni za tretjo stranko, ki jo zastopajo.

               (d)

               „tretja stranka “pomeni tretjo državo ali organ, kot to navaja člen 10(4) Konvencije o Europolu.

         Člen 2
   Vabilo k udeležbi pri dejavnostih analitične skupine
   Europol lahko k udeležbi pri dejavnostih analitične skupine povabi strokovnjake tretje stranke, s katero ima sklenjen sporazum, ki vsebuje ustrezne določbe o izmenjavi informacij, kakor tudi glede prenosa osebnih podatkov in zaupnosti izmenjanih informacij. Takšno vabilo morajo soglasno podpreti udeleženci analitične skupine.
   Člen 3
   Sporazumi
   1.   Udeležba strokovnjakov tretjih strank se uredi s sporazumi, ki se sklenejo med Europolom in tretjimi strankami. Ti sporazumi, ki temeljijo na vzorcu, ki je določen v Prilogi tega sklepa, se posredujejo Skupnemu nadzornemu organu. Glede morebitne oddaljitve Europola od vzorčnega sporazuma se izvede posvetovanje med udeleženci analitične skupine.
   2.   Sporazumi zagotovijo, da imajo udeleženi strokovnjaki tretje stranke pravico:

               (a)

               do udeležbe na sestankih delovne skupine;

               (b)

               da jih Europol, na podlagi njihove zahteve, obvesti o poteku dogajanj v zvezi z zadevno delovno datoteko za analitične namene;

               (c)

               da pridobijo rezultate analize, ki so pomembni za tretjo stranko, ki jo zastopajo; takšno širjenje poteka v skladu s členi 17(2) in 18(4) Konvencije o Europolu, z ustreznimi določbami sporazumov o sodelovanju in zaupnosti, s členom 5(5) Akta Sveta z dne 12. marca 1999 o sprejetju pravil za urejanje prenosa osebnih podatkov s strani Europola tretjim državam in tretjim organom (2), ter s predhodno privolitvijo države članice, ki je posredovala zadevne podatke; in

               (d)

               da nadalje širijo rezultate analize ob predhodnem dogovoru z zadevnimi udeleženci in v skladu z ustreznimi določbami sporazumov o sodelovanju in zaupnosti.

         3.   Sporazumi zagotovijo njihovo prenehanje na podlagi obvestila, bodisi s strani udeležene tretje stranke bodisi Europola, ki ukrepa šele po dogovoru udeležencev analitične skupine. Če med udeleženci do dogovora ne pride, Europol prenehanje sporazuma oznani na zahtevo enega udeleženca in o tem obvesti upravni organ.
   Člen 4
   Začetek veljavnosti
   Ta sklep začne veljati 19. aprila 2007.

      V Haagu, 20. marca 2007.

         Hans-Jürgen FÖRSTER

            Predsednik upravnega odbora

      (1)  UL C 2, 6.1.2004, str. 1.

      (2)  UL C 88, 30.3.1999, str.1. Akt, kakor je bil spremenjen z Aktom Sveta z dne 28. februarja 2002 (UL C 76, 27.3.2002, str. 1).

      PRILOGA
      VZORČNI SPORAZUM O UDELEŽBI STROKOVNJAKOV TRETJIH DRŽAV PRI DEJAVNOSTIH ANALITIČNIH SKUPIN
      Europol in (naziv tretje stranke) (v nadaljnjem besedilu „stranke“) sta,
      ob upoštevanju Konvencije o Europolu in zlasti člena 10(9),
      ob upoštevanju sporazuma o sodelovanju med Europolom in (naziv tretje stranke) in zlasti njegove določbe glede zaupnosti izmenjanih informacij,
      ALI:
      ob upoštevanju sporazumov o sodelovanju in zaupnosti med Europolom in (naziv tretje stranke),
      ob upoštevanju Akta Sveta z dne 3. novembra 1998 o sprejemu pravil, ki veljajo za Europolove analitične datoteke (1),
      ob upoštevanju sklepa upravnega odbora z dne (datum) o določitvi pravil, ki urejajo sporazume o udeležbi strokovnjakov pri dejavnostih analitičnih skupin, in zlasti člena 3(1),
      ob upoštevanju odredbe o odprtju delovne datoteke za analitične namene YYY,
      ker je v interesu držav članic, da pomagajo strokovnjakom (naziv tretje stranke) pri dejavnostih analitične skupine YYY,
      ker je (naziv tretje stranke) neposredno povezana z analitičnim delom, ki ga izvaja analitična skupina YYY,
      sprejeli naslednji sporazum:
      Člen 1
      Opredelitve
      Za namen tega sporazuma:

                  (a)

                  „udeležba “strokovnjakov tretje stranke pri dejavnostih analitične skupine pomeni, da imajo ti strokovnjaki pravico do udeležbe na sestankih analitične skupine, da jih Europol, na podlagi njihove zahteve, obvesti o poteku dogajanj v zvezi z zadevno delovno datoteko za analitične namene, in da v skladu z veljavnimi pravnimi zahtevami, pridobijo in nadalje širijo rezultate analize, ki so pomembni za tretjo stranko, ki jo zastopajo;

                  (b)

                  „sporazum o sodelovanju “pomeni sporazum, ki je podpisan (datum) med Europolom in (naziv tretje stranke);

                  (c)

                  „sporazum o zaupnosti “pomeni sporazum, kot je navedeno v členu 18(6) Konvencije o Europolu.

            Člen 2
      Obseg
      1.   XXX (2)
         (naziv organa, ki jih pošilja) so udeleženi pri dejavnostih analitične skupine YYY.
      2.   XXX imajo skladno s tem pravico:

                  (a)

                  do udeležbe na sestankih delovne skupine,

                  (b)

                  da jih Europol, na podlagi zahteve, obvesti o poteku dogajanj v zvezi z zadevno delovno datoteko za analitične namene YYY,

                  (c)

                  da pridobi(jo) rezultate analize, ki so pomembni za (naziv tretje stranke); takšno širjenje poteka v skladu s členi 17(2) in 18(4) Konvencije o Europolu, z ustreznimi določbami sporazumov o sodelovanju in zaupnosti, s členom 5(5) Akta Sveta z dne 12. marca 1999 o sprejetju pravil za urejanje prenosa osebnih podatkov s strani Europola tretjim državam in tretjim organom, ter s predhodno privolitvijo države članice, ki je posredovala zadevne podatke, in

                  (d)

                  da nadalje širijo rezultate analize ob predhodnem dogovoru z zadevnimi udeleženci in v skladu z ustreznimi določbami sporazumov o sodelovanju in zaupnosti.

            Člen 3
      Začetek veljavnosti
      Ta sporazum začne veljati (datum).
      Člen 4
      Prenehanje
      1.   Ta sporazum preneha veljati samodejno ob zaprtju delovne datoteke za analitične namene YYY.
      2.   Ta sporazum se lahko kadar koli prekine z obvestilom ene od strank.

         (1)  UL C 26, 30.1.1999, str. 1. Akt, kakor je bil spremenjen s … (dodati referenco, ko bo sprejet novi Akt).

         (2)  Ime (imena) in priimek (priimki) strokovnjaka(-ov).


title: 2013/421/EU: Sklep Sveta z dne 27. junija 2013 o stališču, ki se sprejme v imenu Evropske unije v okviru upravnega odbora za Konvencijo TIR v zvezi s predlogom za spremembo Carinske konvencije o mednarodnem prevozu blaga na podlagi TIR zvezkov (Konvencija TIR iz leta 1975)

text:
               3.8.2013

               SL

               Uradni list Evropske unije

               L 209/17

         SKLEP SVETA
   z dne 27. junija 2013
   o stališču, ki se sprejme v imenu Evropske unije v okviru upravnega odbora za Konvencijo TIR v zvezi s predlogom za spremembo Carinske konvencije o mednarodnem prevozu blaga na podlagi TIR zvezkov (Konvencija TIR iz leta 1975)
   (2013/421/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Carinska konvencija o mednarodnem prevozu blaga na podlagi TIR zvezkov (Konvencija TIR) z dne 14. novembra 1975 je bila v imenu Skupnosti odobrena z Uredbo Sveta (EGS) št. 2112/78 (1) in je v Skupnosti začela veljati 20. junija 1983 (2).

               (2)

               Prečiščena različica Konvencije TIR je bila objavljena kot Priloga k Sklepu Sveta 2009/477/ES (3), v skladu s katerim Komisija prihodnje spremembe Konvencije TIR objavlja v Uradnem listu Evropske unije z navedbo njihovega začetka veljavnosti.

               (3)

               Po obsežnih posvetovanjih je oktobra 2011 v okviru Ekonomske komisije za Evropo pri Združenih narodih (UNECE) Delovna skupina za carinska vprašanja, ki se nanašajo na promet, sklenila, da je treba nekoliko spremeniti Konvencijo TIR. Te spremembe zadevajo člen 6 in uvedbo novega dela III Priloge 9 h Konvenciji TIR, ki določata pogoje in zahteve, ki jih mora izpolnjevati mednarodna organizacija, pooblaščena za prevzem odgovornosti za učinkovito organizacijo in delovanje mednarodnega garancijskega sistema ter tiskanje in distribucijo zvezkov TIR.

               (4)

               Predlagane spremembe Konvencije TIR uvajajo opredelitev mednarodne organizacije in jasno opredeljujejo njen postopek izdaje pooblastila. Uvedba novega dela III v Prilogo 9 bi dopolnila namen te priloge, tako da bi jasno opredelila vloge in odgovornosti vseh udeležencev v sistemu TIR ter povečala preglednost njegovega upravljanja. Uvedba teh pogojev in zahtev v pravnem besedilu Konvencije TIR bi tudi poenostavila besedilo pisnega sporazuma med UNECE in mednarodno organizacijo v skladu s pojasnjevalno opombo 0.6.2 a-2 v drugem odstavku člena 6 Konvencije TIR.

               (5)

               Delegati vseh držav članic so se strinjali s predlogom sprememb v okviru odbora za carinsko zakonodajo (usklajevanje v Ženevi).

               (6)

               Upravni odbor za Konvencijo TIR je februarja 2012 na svoji triinpetdeseti seji sprejel predlagane spremembe Konvencije TIR pod pogojem zaključka notranjih postopkov Unije.

               (7)

               Upravni odbor je 5. julija 2012 v skladu sčlenom 59(1) in (2) Konvencije TIR generalnemu sekretarju posredoval predloge za spremembo člena 6(2)a in Priloge 9 k besedilu Konvencije TIR, ki jih je sprejel na svoji triinpetdeseti seji v Ženevi 9. februarja 2012. Generalni sekretar je 10. julija 2012 izdal depozitarno priglasitev C.N.358.2012.TREATIES z obvestilom, da bodo spremembe začele veljati 10. oktobra 2013, če pogodbenice do 10. julija 2013 ne bi priglasile nobenih ugovorov na predloge sprememb.

               (8)

               Zato bi bilo treba opredeliti stališče, ki se sprejme v imenu Unije o predlagani spremembi –

         SPREJEL NASLEDNJI SKLEP:
   Člen 1
   Stališče, ki se sprejme v imenu Evropske unije v upravnem odboru za Konvencijo TIR, temelji na osnutku Priloge, ki ga je posredoval upravni odbor in je priloženo temu sklepu.
   Komisija objavi spremembe Konvencije v Uradnem listu Evropske unije in pri tem navede, kdaj začnejo veljati.
   Člen 2
   Ta sklep začne veljati tretji dan po objavi v Uradnem listu Evropske unije.

      V Bruslju, 27. junija 2013

            Za Svet

            Predsednik

         E. GILMORE

      (1)  UL L 252, 14.9.1978, str. 1.

      (2)  UL L 31, 2.2.1983, str. 13.

      (3)  UL L 165, 26.6.2009, str. 1.

      PRILOGA
      V člen 6 se vstavi naslednji nov odstavek:

         Člen 6(2)a

         Spremenjeni odstavek 2a se glasi:

         „2a.   Upravni odbor mednarodno organizacijo pooblasti, da prevzame odgovornost za učinkovito organizacijo in delovanje mednarodnega garancijskega sistema. Pooblastilo se odobri, če organizacija izpolnjuje pogoje in zahteve iz dela III Priloge 9. Upravni odbor lahko pooblastilo prekliče, če navedeni pogoji in zahteve niso več izpolnjeni.“

      V Prilogo 9 se vključi novi del III kot sledi:

         Priloga 9, novi del III

         Vstavljeni novi del III se glasi:

         „Pooblastilo mednarodne organizacije, navedene v členu 6, da prevzame odgovornost za učinkovito organizacijo in delovanje mednarodnega garancijskega sistema ter tiskanje in distribucijo zvezkov TIR
         Pogoji in zahteve

                     1.

                     Pogoji in zahteve, ki jih mora izpolnjevati mednarodna organizacija, da od upravnega odbora pridobi pooblastilo v skladu s členom 6(2)a Konvencije za prevzem odgovornosti za učinkovito organizacijo in delovanje mednarodnega garancijskega sistema ter tiskanje in distribucijo zvezkov TIR so naslednji:

                                 (a)

                                 dokaz o strokovni usposobljenosti in trdnem finančnem položaju za učinkovito organizacijo in delovanje mednarodnega garancijskega sistema ter organizacijski zmogljivosti za izpolnjevanje obveznosti v okviru Konvencije, in sicer z vsakoletno predložitvijo konsolidiranih računovodskih izkazov, ki jih ustrezno preveri mednarodno priznan neodvisni revizor;

                                 (b)

                                 odsotnost hujših ali ponavljajočih se kršitev carinske ali davčne zakonodaje.

                     2.

                     V skladu s pooblastilom mora mednarodna organizacija:

                                 (a)

                                 pogodbenicam Konvencije TIR prek nacionalnih združenj, ki so včlanjene v mednarodno organizacijo, zagotoviti overjene kopije pogodbe globalnega jamstva ter dokazila o kritju jamstva;

                                 (b)

                                 pristojnim organom Konvencije TIR zagotoviti informacije o pravilih in postopkih, ki so določeni za izdajanje zvezkov TIR s strani nacionalnih združenj;

                                 (c)

                                 pristojnim organom Konvencije TIR enkrat letno zagotoviti podatke o zahtevkih, ki so bili vloženi, so v postopku, so plačani ali poravnani brez plačila;

                                 (d)

                                 pristojnim organom Konvencije TIR zagotoviti celotne in popolne informacije o delovanju sistema TIR, med drugim zlasti s pravočasnimi in dobro utemeljenimi informacijami o gibanju količine nezaključenih operacij TIR ter zahtevki, ki so bili vloženi, plačani ali poravnani brez plačila in bi lahko povzročili težave za pravilno delovanje sistema TIR ali težave za nemoteno delovanje njegovega mednarodnega garancijskega sistema;

                                 (e)

                                 pristojnim organom Konvencije TIR zagotoviti statistične podatke, razčlenjene po vrsti zvezkov TIR, ki so bili razdeljeni vsaki od pogodbenic;

                                 (f)

                                 Izvršnemu odboru TIR predložiti podatke o ceni distribucije, ki jo opravi mednarodna organizacija za vsako vrsto zvezka TIR;

                                 (g)

                                 sprejeti vse možne ukrepe za zmanjšanje nevarnosti ponarejanja zvezkov TIR;

                                 (h)

                                 sprejeti ustrezne korekcijske ukrepe, če so bile ugotovljene napake ali pomanjkljivosti pri zvezkih TIR in o njih poročati Izvršnemu odboru TIR;

                                 (j)

                                 v celoti sodelovati, če je Izvršni odbor TIR pozvan, da pomaga pri reševanju sporov;

                                 (k)

                                 zagotoviti, da je Izvršni odbor TIR nemudoma obveščen o kakršni koli težavi glede goljufivih dejavnosti ali drugih težav pri uporabi Konvencije TIR;

                                 (l)

                                 upravljati nadzorni sistem za zvezke TIR, določen v Prilogi 10 Konvencije, skupaj z nacionalnim garantnim združenjem, ki je včlanjeno v mednarodno organizacijo in carinske organe ter obvestiti pogodbenice in pristojne organe Konvencije o težavah, ki so se pojavile v sistemu;

                                 (m)

                                 pristojnim organom Konvencije TIR zagotoviti statistike in podatke o uspešnosti pogodbenic glede nadzornega sistema iz Priloge 10;

                                 (n)

                                 najmanj dva meseca pred začasnim datumom začetka veljavnosti ali podaljšanja pooblastila, podeljenega v skladu s členom 6(2)a Konvencije, skleniti pisni sporazum s sekretariatom Ekonomske komisije Združenih narodov za Evropo, kakor ga je pooblastil upravni odbor, v imenu katerega deluje, ki vključuje sprejem dolžnosti iz tega odstavka s strani mednarodne organizacije.

                     3.

                     Ko garantno združenje obvesti mednarodno organizacijo o zahtevku za plačilo, mora le-ta v roku treh (3) mesecev obvestiti garantno združenje o svojem stališču glede zahtevka.

                     4.

                     Za vse informacije, ki jih mednarodna organizacija po Konvenciji pridobi neposredno ali posredno in so zaupne narave ali so posredovane kot zaupne, velja obveznost varovanja poslovne skrivnosti in se ne smejo uporabiti ali predelati niti za komercialne namene niti za kateri koli drug namen razen tistih, za katere so bile posredovane, ali razkriti nobeni tretji stranki brez izrecnega dovoljenja osebe ali organa, ki jih je posredoval. Te informacije pa se lahko brez dovoljenja razkrijejo pristojnim organom pogodbenic te Konvencije, če obstaja dovoljenje ali je to obvezno storiti v skladu z določbami nacionalnega ali mednarodnega prava ali v zvezi s sodnim postopkom. Razkritje ali sporočanje informacij poteka v skladu z veljavnimi določbami o varstvu podatkov.

                     5.

                     Upravni odbor ima v primeru neskladnosti z navedenimi pogoji in zahtevami pravico preklicati pooblastilo, podeljeno v skladu s členom 6(2)a. Če se pogodbenica odloči preklicati pooblastilo, začne odločitev veljati nič prej kot šest (6) mesecev po dnevu preklica.

                     6.

                     Pooblastilo mednarodne organizacije pod zgoraj določenimi pogoji ne posega v obveznosti in dolžnosti organizacije iz te Konvencije.“.


title: Sklep Komisije (EU) 2017/1003 z dne 13. junija 2017 o dajatve prostem uvozu blaga, namenjenega za brezplačno razdeljevanje ali dajanje na voljo žrtvam potresa, ki so se avgusta in oktobra 2016 zgodili v Italiji (notificirano pod dokumentarno številko C(2017) 3865)

text:
               15.6.2017

               SL

               Uradni list Evropske unije

               L 152/3

         SKLEP KOMISIJE (EU) 2017/1003
   z dne 13. junija 2017
   o dajatve prostem uvozu blaga, namenjenega za brezplačno razdeljevanje ali dajanje na voljo žrtvam potresa, ki so se avgusta in oktobra 2016 zgodili v Italiji

         (notificirano pod dokumentarno številko C(2017) 3865)

   (Besedilo v italijanskem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1186/2009 z dne 16. novembra 2009 o sistemu oprostitev carin v Skupnosti (1) in zlasti člena 76 Uredbe,
   ob upoštevanju prošnje Italijanske republike z dne 14. marca 2017 za dajatev prost uvoz blaga, namenjenega za brezplačno dajanje na voljo žrtvam potresov, ki so se avgusta in oktobra 2016 zgodili v Italiji,
   ob upoštevanju naslednjega:

               (1)

               Potresi, kot so tisti, ki so se 24. avgusta ter 26. in 30 oktobra 2016 zgodili v Italiji, predstavljajo elementarno nesrečo v smislu poglavja XVII oddelka C Uredbe (ES) št. 1186/2009; zato je utemeljeno dovoliti dajatve prost uvoz blaga, ki izpolnjuje zahteve iz členov 74 do 80 navedene uredbe.

               (2)

               Italijanska republika bi morala Komisijo obvestiti o vrsti in količinah različnega blaga, ki je bilo uvoženo brez dajatev v korist žrtev potresov, ki so se leta 2016 zgodili v Italiji, organizacijah, ki jih je odobrila za razdeljevanje ali dajanje na voljo tega blaga, ter ukrepih, sprejetih za preprečevanje uporabe blaga za namene, ki ne spadajo v pomoč pri elementarnih nesrečah za navedene žrtve.

               (3)

               Oprostitev carin bi bilo treba odobriti za uvoz od datuma prvega potresa.

               (4)

               Posvet z drugimi državami članicami v skladu s členom 76 Uredbe (ES) št. 1186/2009 je bil opravljen –

         SPREJELA NASLEDNJI SKLEP:
   Člen 1
   1.   Blago se uvozi brez uvoznih dajatev v smislu člena 2(1)(a) Uredbe (ES) št. 1186/2009, če so izpolnjeni naslednji pogoji:

               (a)

               blago je namenjeno za naslednje namene:

                           (i)

                           brezplačna distribucija blaga žrtvam potresa, ki se je leta 2016 zgodil v Italiji, ki jo izvajajo organi in organizacije iz točke (c);

                           (ii)

                           dajanju blaga na voljo žrtvam brezplačno, pri čemer blago ostane v lasti zadevnih organizacij;

               (b)

               blago izpolnjuje zahteve iz členov 75, 78 in 79 Uredbe (ES) št. 1186/2009;

               (c)

               blago, ki so ga državni organi ali organizacije, ki so jih odobrili pristojni italijanski organi, uvozili, je uvoženo za dajanje v prosti promet.

         2.   Blago se uvozi brez dajatev v smislu člena 2(1)(a) Uredbe (ES) št. 1186/2009, če so ga za dajanje v prosti promet uvozile agencije za pomoč pri elementarnih nesrečah, da bi zadovoljile svoje potrebe v obdobju, ko zagotavljajo pomoč pri elementarnih nesrečah žrtvam potresov, ki so se leta 2016 zgodili v Italiji.
   Člen 2
   Italijanska republika najpozneje do 30. septembra 2017 Komisiji sporoči naslednje:

               (a)

               seznam odobrenih organizacij iz člena 1(1);

               (b)

               informacije o vrsti in količinah različnega blaga, uvoženega brez dajatev na podlagi člena 1;

               (c)

               ukrepe, ki so bili sprejeti za zagotovitev skladnosti s členi 78, 79 in 80 Uredbe (ES) št. 1186/2009 glede blaga, ki sodi v okvir tega sklepa.

         Člen 3
   Člen 1 se uporablja za uvoz od 24. avgusta 2016 do 30. junija 2017.
   Člen 4
   Ta sklep je naslovljen na Italijansko republiko.

      V Bruslju, 13. junija 2017

            Za Komisijo

         Pierre MOSCOVICI

            Član Komisije

      (1)  UL L 324, 10.12.2009, str. 23.


title: 2009/872/ES: Sklep Komisije z dne 30. novembra 2009 o ustanovitvi Odbora strokovnjakov Evropske unije za redke bolezni

text:
               2.12.2009

               SL

               Uradni list Evropske unije

               L 315/18

      SKLEP KOMISIJE

   z dne 30. novembra 2009
   o ustanovitvi Odbora strokovnjakov Evropske unije za redke bolezni
   (2009/872/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti in zlasti člena 152 Pogodbe,
   ob upoštevanju naslednjega:

               (1)

               Bela knjiga Komisije „Skupaj za zdravje: strateški pristop EU za obdobje 2008–2013“ (1), ki jo je Komisija sprejela 23. oktobra 2007 in ki vsebuje zdravstveno strategijo EU, je določila redke bolezni za prednostno področje ukrepanja.

               (2)

               Hkrati sta Evropski parlament in Svet sprejela Sklep št. 1350/2007/ES z dne 23. oktobra 2007 o uvedbi drugega programa ukrepov Skupnosti na področju zdravja (2008–2013) (2). V skladu s členom 7.2 in Prilogo k navedenemu sklepu se dejavnosti glede zbiranja in širjenja zdravstvenih informacij in znanja izvajajo v tesnem sodelovanju z državami članicami z oblikovanjem mehanizmov posvetovanja in postopkov sodelovanja.

               (3)

               Evropska komisija je 11. novembra 2008 sprejela „Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Redke bolezni: izzivi za Evropo“ (3) (v nadaljnjem besedilu: Sporočilo Komisije), Svet pa je 8. junija 2009 sprejel Priporočilo o ukrepanju na področju redkih bolezni (4) (v nadaljnjem besedilu: Priporočilo Sveta).

               (4)

               Priprava in izvajanje dejavnosti Skupnosti na področju redkih bolezni zahteva tesno sodelovanje s specializiranimi organi v državah članicah in zainteresiranimi stranmi.

               (5)

               Zato je potreben okvir za namen rednega posvetovanja z navedenimi organi, vodji projektov raziskovanja in dejavnosti na področju javnega zdravja, ki jih podpira Evropska komisija, in z drugimi ustreznimi zainteresiranimi stranmi, ki delujejo na tem področju.

               (6)

               Potreba po okviru je izražena v Sporočilu COM(2008) 679 konč. o redkih boleznih. V točki 7 Sporočila je priporočeno, da Komisiji pomaga Svetovalni odbor EU za redke bolezni.

               (7)

               Odbor ne deluje kot odbor v smislu Sklepa Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (5) –

         SKLENILA:
   Člen 1
   Komisija ustanavlja Odbor strokovnjakov za redke bolezni (v nadaljnjem besedilu: odbor).
   Člen 2
   1.   Odbor, ki deluje v javnem interesu, pomaga Komisiji pri oblikovanju in izvajanju dejavnosti Skupnosti na področju redkih bolezni ter spodbuja izmenjavo ustreznih izkušenj, politik in praks med državami članicami in različnimi vključenimi stranmi.
   2.   Naloge odbora ne vključujejo področij, zajetih z Uredbo (ES) št. 141/2000 Evropskega parlamenta in Sveta z dne 16. decembra 1999 o zdravilih sirotah (6), področij, ki sodijo med naloge Odbora za zdravila sirote, ustanovljenega s členom 4 navedene uredbe, in področij, ki sodijo med naloge Odbora za farmacijo, ustanovljenega s Sklepom Sveta 75/320/EGS (7).
   3.   Za doseganje ciljev iz odstavka 1 odbor:

               (a)

               pomaga Komisiji pri spremljanju, ocenjevanju in širjenju rezultatov ukrepov, sprejetih na ravni Skupnosti in nacionalni ravni na področju redkih bolezni;

               (b)

               prispeva k izvajanju dejavnosti Skupnosti na tem področju, zlasti z analizo rezultatov in predlogi za izboljšave sprejetih ukrepov;

               (c)

               prispeva k pripravi poročil Komisije o izvajanju Sporočila Komisije in Priporočila Sveta o ukrepanju na področju redkih bolezni;

               (d)

               pripravlja mnenja in priporočila ali predloži poročila Komisiji na njeno ali lastno pobudo;

               (e)

               pomaga Komisiji pri mednarodnem sodelovanju glede vprašanj v zvezi z redkimi boleznimi;

               (f)

               pomaga Komisiji pri oblikovanju smernic, priporočil in kakršnih koli drugih dejavnosti, opredeljenih v Sporočilu Komisije in Priporočilu Sveta;

               (g)

               predloži Komisiji letno poročilo o svojih dejavnostih.

         4.   Odbor sprejme pravilnik v soglasju s Komisijo.
   Člen 3
   1.   Odbor sestavlja 51 članov in njihovih namestnikov, in sicer:

               (a)

               en predstavnik na državo članico iz ministrstev ali vladnih služb, pristojnih za redke bolezni; predstavnika imenuje vlada vsake države članice;

               (b)

               štirje predstavniki združenj bolnikov;

               (c)

               štirje predstavniki farmacevtske industrije;

               (d)

               devet predstavnikov tekočih in/ali nekdanjih projektov Skupnosti na področju redkih bolezni, ki se financirajo iz programov ukrepov Skupnosti na področju zdravja (8), vključno s tremi predstavniki pilotne evropske referenčne mreže za redke bolezni;

               (e)

               šest predstavnikov tekočih in/ali nekdanjih projektov o redkih boleznih, ki se financirajo iz okvirnih programov Skupnosti za raziskave in tehnološki razvoj (9);

               (f)

               en predstavnik Evropskega centra za preprečevanje in obvladovanje bolezni, ustanovljenega z Uredbo (ES) št. 851/2004 Evropskega parlamenta in Sveta z dne 21. aprila 2004 o ustanovitvi Evropskega centra za preprečevanje in obvladovanje bolezni (10), čigar pooblastila vključujejo dejavnosti v zvezi z redkimi novimi nalezljivimi boleznimi.

         Komisija lahko na zahtevo vlad zadevnih držav razširi sestavo odbora s po enim predstavnikom vsake države Efte, ki je podpisnica Sporazuma o Evropskem gospodarskem prostoru, iz ministrstev ali vladnih služb, pristojnih za redke bolezni, imenuje pa ga vlada zadevne države.
   2.   Predstavniki Komisije, Evropske agencije za zdravila (EMEA) ter predsednik ali podpredsednik Odbora za zdravila sirote se lahko udeležijo sej odbora.
   3.   Status opazovalca lahko dobijo predstavniki mednarodnih in strokovnih organizacij ter drugih združenj, delujočih na področju redkih bolezni, ki predložijo utemeljeno zahtevo Komisiji.
   4.   Komisija imenuje člane odbora iz skupin b) do e) odstavka 1 s seznama ustreznih kandidatov, ki se pripravi po objavi razpisa za prijavo interesa v Uradnem listu Evropske unije in na spletišču Komisije. V razpisu za prijavo interesa se opredelijo kvalifikacije in pogoji za pridobitev statusa člana odbora. Vsi člani odbora se obvežejo, da bodo delovali v javnem interesu.
   5.   Člani odbora iz skupin b) do e) se obvežejo, da bodo delovali neodvisno. Pri izvajanju svojih nalog člani odbora ne sprejemajo nobenih navodil matičnega organa.
   Člen 4
   Mandat članov odbora je tri leta in je obnovljiv. Člani odbora ostanejo na svojih položajih do zamenjave.
   Mandat člana se prekine pred iztekom triletnega obdobja v primeru odpovedi, prekinitve članstva v organizaciji, ki jo predstavlja, trajne nezmožnosti udeležbe na sejah, nezmožnosti učinkovitega prispevanja k doseganju ciljev odbora, neupoštevanja pogojev iz člena 287 Pogodbe o ustanovitvi Evropske skupnosti ali v primeru naknadnega neizpolnjevanja kvalifikacij in pogojev iz razpisa za prijavo interesa. Njegov mandat se lahko tudi prekine, če organizacija, ki ga je imenovala, zahteva njegovo zamenjavo.
   Člane, katerih mandat se prekine pred iztekom triletnega obdobja, je mogoče zamenjati za preostalo obdobje njihovega mandata.
   Člen 5
   1.   Odbor izvoli predsednika in tri podpredsednike iz različnih skupin članov odbora z enoletnim mandatom v skladu s postopkom iz člena 10. Podpredsedniki nadomeščajo predsednika, kadar je ta odsoten.
   2.   Predsednik, podpredsedniki in predstavnik Komisije sestavljajo predsedstvo odbora, ki pripravlja delo odbora.
   3.   Sekretariat odbora zagotovi Komisija. Komisija pripravlja zapisnike sej odbora.
   Člen 6
   Predsedstvo odbora lahko povabi katero koli osebo, ki je posebej usposobljena za določeno temo dnevnega reda, da sodeluje kot zunanji strokovnjak pri delu odbora.
   Zunanji strokovnjaki sodelujejo samo pri delu v zvezi s posamezno temo, za katero se zaprosi njihova navzočnost.
   Člen 7
   1.   Odbor lahko ustanovi začasne delovne skupine. Te skupine se lahko ustanovijo začasno ali priložnostno, na primer zaradi priprave predlogov za posebno znanstveno temo ali priprave odgovorov na posebna vprašanja, ki jih postavi Komisija v zvezi s posebnimi znanstvenimi temami.
   2.   Delovne skupine sestavljajo zunanji strokovnjaki, ki so izbrani glede na posebno strokovno znanje.
   3.   Odbor sprejme mandat za vsako delovno skupino, v katerem opredeli cilje, sestavo, pogostost sej in obdobje delovanja delovne skupine.
   4.   Odbor lahko za pripravo svojih mnenj poročevalcu, ki je lahko član ali zunanji strokovnjak, da nalogo, da pripravi poročila v skladu s pravilnikom.
   5.   Odbor lahko enega ali več članov odbora imenuje, da sodelujejo kot opazovalci v dejavnostih drugih strokovnih skupin Komisije.
   Člen 8
   Delo članov v odboru ni plačano; potne stroške in dnevnice za seje odbora in delovnih skupin, ustanovljenih po členu 7, krije Komisija v skladu z veljavnimi upravnimi predpisi.
   Ukrepi, sprejeti v skladu s členoma 6 in 7, ki imajo finančne posledice za proračun Evropskih skupnosti, se predložijo Komisiji v predhodno odobritev in izvajajo v skladu z veljavno finančno uredbo, ki se uporablja za splošni proračun Evropskih skupnosti.
   Člen 9
   Odbor se sestane v prostorih Komisije na njeno povabilo. Sestane se najmanj trikrat na leto.
   Člen 10
   1.   Sklepčnost, ki je potrebna za sprejetje mnenj, poročil ali priporočil odbora, je dosežena, ko sta navzoči dve tretjini vseh članov odbora.
   2.   Znanstvena mnenja, poročila ali priporočila odbora se vedno, ko je mogoče, sprejmejo s soglasjem. Če ga ni mogoče doseči, se mnenje sprejme z večino navzočih članov odbora.
   3.   Kadar Komisija zahteva mnenje ali priporočilo odbora, lahko določi rok, v katerem mora biti mnenje dano.
   4.   Mnenja, ki jih izrazijo različni predstavniki v odboru, se beležijo v zapisniku, ki se predloži Komisiji. Če se odbor soglasno sporazume o zahtevanem mnenju, pripravi skupne sklepe, ki se priložijo k zapisniku.
   5.   Osnutki mnenj in priporočil se lahko po odobritvi predsednika predložijo sekretariatu odbora v sprejetje po pisnem postopku, ki se določi v poslovniku odbora. Vendar morajo biti takšni pisni postopki čim bolj omejeni na nujne ukrepe, ki jih je treba sprejeti med rednimi sejami.
   Člen 11
   Brez poseganja v člen 287 Pogodbe se od članov odbora zahteva, da ne razkrivajo podatkov, pridobljenih med delom v odboru, njegovih podskupinah ali delovnih skupinah, če jih Komisija obvesti, da je zahtevano mnenje ali postavljeno vprašanje zaupna zadeva.
   V takšnih primerih se sej udeležijo samo člani odbora in predstavniki Komisije.
   Člen 12
   Ta odbor bo nadomestil trenutno delovno skupino Evropske unije za redke bolezni, ustanovljeno na podlagi Sklepa Komisije 2004/192/ES z dne 25. februarja 2004 o sprejetju delovnega načrta za leto 2004 glede izvajanja programa ukrepov Skupnosti na področju javnega zdravja (2003 do 2008), vključno z letnim programom dela za dotacije (11).

      V Bruslju, 30. novembra 2009

            Za Komisijo

         Androulla VASSILIOU

            Članica Komisije

      (1)  COM(2007) 630 konč., 23.10.2007.

      (2)  UL L 301, 20.11.2007, str. 3.

      (3)  COM(2008) 679 konč., 11.11.2008.

      (4)  UL C 151, 3.7.2009, str. 7.

      (5)  UL L 184, 17.7.1999, str. 23.

      (6)  UL L 18, 22.1.2000, str. 1.

      (7)  UL L 147, 9.6.1975, str. 23.

      (8)  UL L 155, 22.6.1999, str. 1. UL L 271, 9.10.2002, str. 1. UL L 301, 20.11.2007.

      (9)  UL L 412, 30.12.2006, str. 1.

      (10)  UL L 142, 30.4.2004, str. 1.

      (11)  UL L 60, 27.2.2004, str. 58.


title: 2010/92/CFSP: Sklep Sveta 2010/92/SZVP z dne 15. februarja 2010 o podaljšanju omejevalnih ukrepov proti Zimbabveju

text:
               16.2.2010

               SL

               Uradni list Evropske unije

               L 41/6

         SKLEP SVETA 2010/92/SZVP
   z dne 15. februarja 2010
   o podaljšanju omejevalnih ukrepov proti Zimbabveju
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 19. februarja 2004 sprejel Skupno stališče 2004/161/SZVP o podaljšanju omejevalnih ukrepov proti Zimbabveju (1).

               (2)

               Skupno stališče Sveta 2009/68/SZVP (2), sprejeto 26. januarja 2009, je podaljšalo Skupno stališče 2004/161/SZVP do 20. februarja 2010.

               (3)

               Zaradi razmer v Zimbabveju, zlasti ker ni napredka pri izvajanju splošnega političnega sporazuma, podpisanega septembra 2008, bi bilo treba veljavnost omejevalnih ukrepov, določenih v Skupnem stališču 2004/161/SZVP, podaljšati za nadaljnjih 12 mesecev.

               (4)

               Ni več razlogov, da bi bile določene osebe in subjekti še naprej vključeni na seznam oseb, subjektov in organov, za katere se uporablja Skupno stališče 2004/161/SZVP. Seznam iz Priloge k Skupnemu stališču 2004/161/SZVP bi bilo treba ustrezno spremeniti –

         SPREJEL NASLEDNJI SKLEP:
   Člen 1
   Omejevalni ukrepi, določeni v Skupnem stališču 2004/161/SZVP, se podaljšajo do 20. februarja 2011.
   Člen 2
   Osebe in subjekti, navedeni v Prilogi k temu sklepu, se črtajo s seznama iz Priloge k Skupnemu stališču 2004/161/SZVP.
   Člen 3
   Ta sklep začne veljati na datum njegovega sprejetja.
   Člen 4
   Ta sklep se objavi v Uradnem listu Evropske unije.

      V Bruslju, 15. februarja 2010

            Za Svet

            Predsednik

         Á. GABILONDO

      (1)  UL L 50, 20.2.2004, str. 66.

      (2)  UL L 23, 27.1.2009, str. 43.

      PRILOGA

         Osebe in subjekti iz člena 2

      I.   OSEBE

                  Št. 3

                  Al Shanfari, Thamer Bin

                  Št. 39

                  Dabengwa, Dumiso

                  Št. 54

                  Hove, Richard

                  Št. 57

                  Jangara (alias Changara), Thomsen

                  Št. 113

                  Msika, Joseph W.

                  Št. 203

                  Zvinavashe, Vitalis

            II.   SUBJEKTI

                  Št. 16

                  Industrial Development Corporation of Zimbabwe

                  Št. 17

                  Intermarket Holdings Ltd

                  Št. 22

                  Oryx Diamonds Ltd (alias Oryx Natural Resources)

                  Št. 27

                  Scotfin Ltd

                  Št. 33

                  ZB Financial Holdings Ltd (alias Finhold)

                  Št. 34

                  ZB Holdings Ltd

                  Št. 37

                  Zimbabwe Iron and Steel Company (alias Zisco, Ziscosteel)

                  Št. 39

                  Zimre Holdings Ltd

                  Št. 40

                  Zimre Reinsurance Company (PVT) Ltd


title: 2004/618/ES: Sklep Sveta z dne 11. avgusta 2004 o sklenitvi Sporazuma v obliki izmenjave pisem med Evropsko skupnostjo in Pakistanom v skladu s členom XXVIII GATT 1994 o spremembi koncesij za riž, predvidenih na seznamu CXL ES, priloženem GATT 1994

text:
               28.8.2004

               SL

               Uradni list Evropske unije

               L 279/23

         SKLEP SVETA
   z dne 11. avgusta 2004
   o sklenitvi Sporazuma v obliki izmenjave pisem med Evropsko skupnostjo in Pakistanom v skladu s členom XXVIII GATT 1994 o spremembi koncesij za riž, predvidenih na seznamu CXL ES, priloženem GATT 1994
   (2004/618/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 133 v povezavi s prvim stavkom prvega pododstavka člena 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)

               Svet je 26. junija 2003 pooblastil Komisijo, da začne pogajanja v skladu s členom XXVIII GATT 1994 z namenom spremeniti določene koncesije za riž. Skladno s tem je Skupnost 2. julija 2003 uradno obvestila STO o svoji nameri, da spremeni določene koncesije na seznamu CXL ES.

               (2)

               Komisija je vodila pogajanja ob posvetovanju z Odborom, ustanovljenim s členom 133 Pogodbe in v skladu s pogajalskimi direktivami, ki jih je izdal Svet.

               (3)

               Komisija se je pogajala z Združenimi državami Amerike, ki jih osnovno zanima dobava izdelkov pod oznako HS 1006 20 (oluščen riž) in se v velikem obsegu zanima za dobavo izdelkov pod oznako HS 1006 30 (brušeni riž), Tajsko, ki jo osnovno zanima dobava izdelkov pod oznako HS 1006 30 (brušeni riž) in se v velikem obsegu zanima za dobavo izdelkov pod oznako HS 1006 20 (oluščen riž), ter Indijo in Pakistanom, ki se v velikem obsegu zanimata za dobavo izdelkov pod oznako HS 1006 20 (oluščen riž).

               (4)

               Da se zagotovi popolna uporaba sporazuma od 1. septembra 2004 in do spremembe Uredbe Sveta (ES) št. 1785/2003 z dne 29. septembra 2003 o skupni ureditvi trga za riž (1), je treba Komisijo pooblastiti za sprejetje začasnih odstopanj od te uredbe.

               (5)

               Ukrepe, ki so potrebni za izvajanje tega sklepa, je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (2).

               (6)

               Komisija se je uspešno pogajala za sklenitev Sporazuma v obliki izmenjave pisem med Evropsko skupnostjo in Pakistanom, sporazum bi zato moral biti sprejet –

         SKLENIL:
   Člen 1
   Sporazum v obliki izmenjave pisem med Evropsko skupnostjo in Pakistanom v skladu s členom XXVIII GATT 1994 o spremembi koncesij za riž, predvidenih na seznamu CXL ES, priloženem GATT 1994, se potrdi v imenu Skupnosti.
   Besedilo sporazuma je priloženo temu sklepu.
   Člen 2
   V obsegu, ki je potreben za polno uporabo tega sporazuma do 1. septembra 2004, lahko Komisija odstopa od Uredbe (ES) št. 1785/2003 v skladu s postopkom iz člena 3(2) tega sklepa, dokler se ta uredba ne spremeni, vendar najpozneje do 30. junija 2005.
   Člen 3
   1.   Komisiji pomaga Upravljalni odbor za žita, ustanovljen s členom 25 Uredbe (ES) št. 1784/2003 z dne 29. septembra 2003 o skupni ureditvi trga za žita (3).
   2.   Pri sklicevanju na ta odstavek se uporabljata člena 4 in 7 Sklepa 1999/468/ES.
   Rok, predviden v členu 4(3) Sklepa 1999/468/ES, je en mesec.
   3.   Odbor sprejme svoj poslovnik.
   Člen 4
   Predsednik Sveta je s tem sklepom pooblaščen, da imenuje pooblaščence, ki bodo podpisali sporazum in s tem sprejeli zaveze za Skupnost (4).

      V Bruslju, 11. avgusta 2004

            Za Svet

            Predsednik

         B. BOT

      (1)  UL L 270, 21.10.2003, str. 96.

      (2)  UL L 184, 17.7.1999, str. 23.

      (3)  UL L 270, 21.10.2003, str. 78.

      (4)  Datum začetka veljavnosti Sporazuma bo objavljen v Uradnem listu Evropske unije.
   SPORAZUM V OBLIKI IZMENJAVE PISEM
   med Evropsko skupnostjo in Pakistanom v skladu s členom XXVIII GATT 1994 o spremembi koncesij za riž, predvidenih na seznamu CXL ES, prloženem h GATT 1994
   Spoštovani,
   po pogajanjih med Evropsko skupnostjo (ES) in Pakistanom v skladu s členom XXVIII GATT 1994 o spremembi koncesij za riž, predvidenih na seznamu CXL ES, priloženem Splošnemu sporazumu o tarifah in trgovini 1994 (GATT 1994), se ES strinja s sklepi, opisanimi v nadaljevanju.
   Dokončen uvozni režim
   Carinska stopnja za oluščen riž (oznaka KN 1006 20) je 65 EUR/t.
   Glede uvoznega režima za oluščen riž (oznaki KN 1006 20 17 in 1006 20 98) sort Kernel (Basmati), Basmati 370, Pusa Basmati in Super Basmati, je stopnja dajatve, vezana na ES, nič. Zato:

               —

               se na meji oblikuje sistem nadzora Skupnosti, ki temelji na preiskavi DNK; Pakistan dejavno sodeluje z ES pri oblikovanju takšnega sistema nadzora, ES pa zagotovi ustrezno tehnično pomoč,

               —

               je dogovorjeno, da je riž basmati zgoraj navedenih sort pridelan na določenih geografskih področjih in da bo Pakistan zaščitil riž basmati kot geografsko oznako. Evropska skupnost bi podprla vlogo za označevanje riža basmati z zaščiteno geografsko oznako v skladu z Uredbo (EGS) št. 2081/92 (1). ES obravnava takšno vlogo kar najhitreje. ES zagotovi vso potrebno tehnično pomoč v tej zadevi.

         Prehodna ureditev
   Od 1. septembra 2004 in do začetka veljavnosti zgoraj omenjenega sistema nadzora Skupnosti, ES vzpostavi prehodno ureditev za oluščen riž (oznaki KN 1006 20 17 in 1006 20 98) za zgoraj opisane sorte, ki temelji na naslednjih elementih.
   Avtonomno veljavna stopnja dajatve ES je nič. Če pa se pojavijo tržne motnje, se bo ES posvetovala s pristojnimi organi v Pakistanu in se dogovorila glede ustrezne rešitve. Če dogovor ni dosežen, si ES pridržuje pravico, da vrne vezano stopnjo dajatve v višini 65 EUR/t za oluščen riž (oznaka KN 1006 20).
   Splošno
   Za namene tega sporazuma:

               —

               ES oblikuje ločene tarifne oznake za sorte riža basmati, navedene v sporazumih z Indijo in Pakistanom,

               —

               pristojni organi Pakistana nadaljujejo izdajanje potrdil o pristnosti pred izdajanjem uvoznih dovoljenj, kar pomeni, da se ohrani trenutni sistem upravljanja potrdil o pristnosti.

         ES priznava, da ima Pakistan začetne pogajalske pravice glede koncesij, določenih v tem pismu.
   Ta sporazum države pogodbenice sprejmejo v skladu s svojimi nacionalnimi postopki.
   Določila tega sporazuma se uporabljajo od 1. septembra 2004.
   Hvaležen Vam bom, če lahko potrdite soglašanje Vaše vlade z navedenim.
   Sprejmite, Gospod, izraz mojega najglobljega spoštovanja.

      Hecho en Bruselas, el
      V Bruselu dne
      Udfærdiget i Bruxelles, den
      Geschehen zu Brüssel am
      Brüssel,
      Έγινε στις Βρυξέλλες, στις
      Done at Brussels,
      Fait à Bruxelles, le
      Fatto a Bruxelles, addì
      Briselÿ,
      Priimta Briuselyje,
      Kelt Brüsszelben,
      Magÿmula fi Brussel,
      Gedaan te Brussel,
      Sporzÿdzono w Brukseli, dnia
      Feito em Bruxelas,
      V Bruseli
      V Bruslju,
      Tehty Brysselissä
      Utfärdat i Bryssel den

      Por la Comunidad Europea
      Za Evropské společenstvί
      For Det Europæiske Fællesskab
      Für die Europäische Gemeinschaft
      Euroopa Ühenduse nimel
      Για την Ευρωπαϊκή Κοινότητα
      For the European Community
      Pour la Communauté européenne
      Per la Comunità europea
      Eiropas Kopienas vārdā
      Europos bendrijos vardu
      az Európai Közösség részéről
      Għall-Komunità Ewropea
      Voor de Europese Gemeenschap
      W imieniu Wspólnoty Europejskiej
      Pela Comunidade Europeia
      Za Európske spoločenstvo
      za Evropsko skupnost
      Euroopan yhteisön puolesta
      På Europeiska gemenskapens vägnar

   Spoštovani,
   v čast mi je potrditi prejem Vašega današnjega pisma, v katerem je zapisano:
   „Po pogajanjih med Evropsko skupnostjo (ES) in Pakistanom v skladu s členom XXVIII GATT 1994 o spremembi koncesij za riž, predvidenih na seznamu CXL ES, priloženem Splošnemu sporazumu o tarifah in trgovini 1994 (GATT 1994), se ES strinja s sklepi, opisanimi v nadaljevanju.
   Dokončen uvozni režim
   Carinska stopnja za oluščen riž (oznaka KN 1006 20) je 65 EUR/t.
   Glede uvoznega režima za oluščen riž (oznaki KN 1006 20 17 in 1006 20 98) sort Kernel (Basmati), Basmati 370, Pusa Basmati in Super Basmati, je stopnja dajatve, vezana na ES, nič. Zato:

               —

               se na meji oblikuje sistem nadzora Skupnosti, ki temelji na preiskavi DNK; Pakistan dejavno sodeluje z ES pri oblikovanju takšnega sistema nadzora, ES pa zagotovi ustrezno tehnično pomoč,

               —

               je dogovorjeno, da je riž basmati zgoraj navedenih sort pridelan na določenih geografskih področjih in da bo Pakistan zaščitil riž basmati kot geografsko oznako. Evropska skupnost bi podprla vlogo za označevanje riža basmati z zaščiteno geografsko oznako v skladu z Uredbo (ES) št. 2081/92 (2). ES obravnava takšno vlogo kar najhitreje. ES zagotovi vso potrebno tehnično pomoč v tej zadevi.

         Prehodna ureditev
   Od 1. septembra 2004 in do začetka veljavnosti zgoraj omenjenega sistema nadzora Skupnosti, ES vzpostavi prehodno ureditev za oluščen riž (oznaki KN 1006 20 17 in 1006 20 98) za zgoraj opisane sorte, ki temelji na naslednjih elementih.
   Avtonomno veljavna stopnja dajatve ES je nič. Če pa se pojavijo tržne motnje, se bo ES posvetovala s pristojnimi organi v Pakistanu in se dogovorila glede ustrezne rešitve. Če dogovor ni dosežen, si ES pridržuje pravico, da vrne vezano stopnjo dajatve v višini 65 EUR/t za oluščen riž (oznaka KN 1006 20).
   Splošno
   Za namene tega sporazuma:

               —

               ES oblikuje ločene tarifne oznake za sorte riža basmati, navedene v sporazumih z Indijo in Pakistanom,

               —

               pristojni organi Pakistana nadaljujejo izdajanje potrdil o pristnosti pred izdajanjem uvoznih dovoljenj, kar pomeni, da se ohrani trenutni sistem upravljanja potrdil o pristnosti.

         ES priznava, da ima Pakistan začetne pogajalske pravice glede koncesij, določenih v tem pismu.
   Ta sporazum države pogodbenice sprejmejo v skladu s svojimi nacionalnimi postopki.
   Določila tega sporazuma se uporabljajo od 1. septembra 2004.
   Hvaležen Vam bom, če lahko potrdite soglašanje Vaše vlade z navedenim.“
   Pakistanu je v čast potrditi njegovo soglašanje z vsebino tega pisma.
   Sprejmite, Gospod, izraz mojega najglobljega spoštovanja.

      Done at Brussels,
      Hecho en Bruselas, el
      V Bruselu dne
      Udfærdiget i Bruxelles, den
      Geschehen zu Brüssel am
      Brüssel,
      Έγινε στις Βρυξέλλες, στις
      Fait à Bruxelles, le
      Fatto a Bruxelles, addì
      Briselÿ,
      Priimta Briuselyje,
      Kelt Brüsszelben,
      Magÿmula fi Brussel,
      Gedaan te Brussel,
      Sporzÿdzono w Brukseli, dnia
      Feito em Bruxelas,
      V Bruseli
      V Bruslju,
      Tehty Brysselissä
      Utfärdat i Bryssel den

      On behalf of Pakistan
      En nombre de Pakistán
      Za Pákistán
      På Pakistans vegne
      Im Namen Pakistans
      Pakistani nimel
      Εξ ονόματος του Πακιστάν
      Au nom du Pakistan
      Per il Pakistan
      Pakistānas vārdā
      Pakistano vardu
      Pakisztán nevében
      Għan-nom tal-Pakistan
      Namens Pakistan
      W imieniu Pakistanu
      Pelo Paquistão
      V mene Pakistanu
      V imenu Pakistana
      Pakistanin puolesta
      På Pakistans vägnar

      (1)  UL L 208, 24.7.1992, str. 1. Uredba, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

      (2)  UL L 208, 24.7.1992, str. 1. Uredba, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).


title: Sklep Sveta (EU) 2016/123 z dne 26. oktobra 2015 o podpisu Sporazuma o okrepljenem partnerstvu in sodelovanju med Evropsko unijo in njenimi državami članicami na eni strani ter Republiko Kazahstan na drugi strani, v imenu Evropske unije, in o njegovi začasni uporabi

text:
               4.2.2016

               SL

               Uradni list Evropske unije

               L 29/1

         SKLEP SVETA (EU) 2016/123
   z dne 26. oktobra 2015
   o podpisu Sporazuma o okrepljenem partnerstvu in sodelovanju med Evropsko unijo in njenimi državami članicami na eni strani ter Republiko Kazahstan na drugi strani, v imenu Evropske unije, in o njegovi začasni uporabi
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 37 in člena 31(1) Pogodbe,
   ob upoštevanju Pogodbe o delovanju Evropske unije ter zlasti člena 91, člena 100(2) in členov 207 in 209 v povezavi s členom 218(5) in drugim pododstavkom člena 218(8) Pogodbe,
   ob upoštevanju skupnega predloga visokega predstavnika Unije za zunanje zadeve in varnostno politiko ter Evropske komisije,
   ob upoštevanju naslednjega:

               (1)

               Svet je 13. aprila 2011 pooblastil Komisijo, da začne pogajanja z Republiko Kazahstan o Sporazumu o okrepljenem partnerstvu in sodelovanju (v nadaljnjem besedilu: Sporazum).

               (2)

               Pogajanja o Sporazumu so bila uspešna in Sporazum je bil parafiran 20. januarja 2015.

               (3)

               V členu 281 Sporazuma je predvidena začasna uporaba Sporazuma v celoti ali delno pred začetkom njegove veljavnosti.

               (4)

               Sporazum bi bilo treba podpisati v imenu Unije ter ga delno začasno uporabljati do zaključka postopkov, potrebnih za njegovo sklenitev.

               (5)

               Podpis Sporazuma v imenu Unije in začasna uporaba delov Sporazuma med Unijo in Republiko Kazahstan ne posega v delitev pristojnosti med Unijo in njenimi državami članicami v skladu s Pogodbama –

         SPREJEL NASLEDNJI SKLEP:
   Člen 1
   1.   Podpis Sporazuma o okrepljenem partnerstvu in sodelovanju med Evropsko unijo in njenimi državami članicami na eni strani ter Republiko Kazahstan na drugi strani v imenu Unije se odobri s pridržkom sklenitve navedenega sporazuma.
   2.   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
   Člen 3
   1.   Do začetka njegove veljavnosti se v skladu s členom 281 Sporazuma in na podlagi uradnih obvestil iz navedenega člena med Unijo in Republiko Kazahstan začasno uporabljajo naslednji deli Sporazuma, vendar le v obsegu, da zajemajo zadeve, ki sodijo v pristojnost Unije, vključno z zadevami, ki sodijo v pristojnost Unije za opredelitev in izvajanje skupne zunanje in varnostne politike:

               (a)

               naslov I;

               (b)

               naslov II: členi 4, 5, 9 in 10;

               (c)

               naslov III (razen členov 56 in 58, člena 62, kolikor zadeva kazenski pregon v zvezi s pravicami intelektualne lastnine, in člena 147).
               Začasna uporaba člena 141 ne posega v suverene pravice držav članic v zvezi z njihovimi ogljikovodikovimi viri v skladu z mednarodnim pravom, vključno z njihovimi pravicami in obveznostmi kot pogodbenice Konvencije Združenih narodov o pomorskem mednarodnem pravu iz leta 1982;

               (d)

               naslov IV: poglavja 5, 6 in 7 (razen točke (c) člena 210 in točk (b), (f), (g), (h) in (i) člena 212) ter poglavji 12 in 15;

               (e)

               naslov V: člen 235 in člen 238 (razen odstavkov 2 in 3);

               (f)

               naslov VI: poglavji 5 in 9;

               (g)

               naslov VII;

               (h)

               naslov VIII (kolikor so določbe navedenega naslova omejene na namen zagotavljanja začasne uporabe Sporazuma);

               (i)

               naslov IX (razen člena 281(7), kolikor so določbe navedenega naslova omejene na namen zagotavljanja začasne uporabe Sporazuma v skladu s tem členom);

               (j)

               priloge I do VII ter Protokol o vzajemni upravni pomoči v carinskih zadevah.

         2.   Generalni sekretariat Sveta bo v Uradnem listu Evropske unije objavil datum, od katerega se Sporazum začasno uporablja.
   Člen 4
   Ta sklep začne veljati dan po sprejetju.

      V Luxembourgu, 26. oktobra 2015

            Za Svet

            Predsednica

         F. MOGHERINI


title: 2012/521/EU: Sklep predstavnikov vlad držav članic z dne 20. septembra 2012 o imenovanju sodnika Sodišča

text:
               27.9.2012

               SL

               Uradni list Evropske unije

               L 259/5

         SKLEP PREDSTAVNIKOV VLAD DRŽAV ČLANIC
   z dne 20. septembra 2012
   o imenovanju sodnika Sodišča
   (2012/521/EU)
   PREDSTAVNIKI VLAD DRŽAV ČLANIC EVROPSKE UNIJE SO –
   ob upoštevanju Pogodbe o Evropski uniji in zlasti člena 19 Pogodbe,
   ob upoštevanju Pogodbe o delovanju Evropske unije ter zlasti členov 253 in 255 Pogodbe,
   ob upoštevanju naslednjega:

               (1)

               Mandat štirinajstih sodnikov in štirih generalnih pravobranilcev Sodišča poteče 6. oktobra 2012. Za obdobje od 7. oktobra 2012 do 6. oktobra 2018 je treba imenovati štirinajst sodnikov in štiri generalne pravobranilce Sodišča.

               (2)

               Predstavniki vlad držav članic so 25. aprila 2012 s Sklepom 2012/244/EU (1) imenovali enajst sodnikov in tri generalne pravobranilce Sodišča za obdobje od 7. oktobra 2012 do 6. oktobra 2018. Predstavniki vlad držav članic so 20. junija 2012 s Sklepom 2012/345/EU (2) imenovali dva sodnika in enega generalnega pravobranilca Sodišča za isto obdobje.

               (3)

               Da se delna zamenjava sodnikov in generalnih pravobranilcev Sodišča zaključi, bi morali predstavniki vlad držav članic imenovati še enega sodnika na preostalo prosto delovno mesto.

               (4)

               Kot kandidat za prosto mesto sodnika Sodišča je bil predlagan g. Anthony BORG BARTHET.

               (5)

               Odbor, ustanovljen na podlagi člena 255 Pogodbe o delovanju Evropske unije, je dal mnenje o primernosti g. Anthonyja BORGA BARTHETA za opravljanje funkcije sodnika Sodišča –

         SPREJELI NASLEDNJI SKLEP:
   Člen 1
   Za sodnika Sodišča se za obdobje od 7. oktobra 2012 do 6. oktobra 2018 imenuje g. Anthony BORG BARTHET.
   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 20. septembra 2012

            Predsednik

         K. KORNELIOU

      (1)  UL L 121, 8.5.2012, str. 21.

      (2)  UL L 169, 29.6.2012, str. 60.